Norveç təhsilindən nəyi öyrənə bilərik? Dos. İlham Əhmədov » Aztehsil.com\nBelə deyim var: hər şey müqayisədə dərk edilir. Biz də daim ayrı-ayrı sahələrdəki fəaliyyətimizi, o cümlədən təhsil fəaliyyətimizi müxtəlif ölkələrlə müqayisə etməli, müsbət və mənfi tərəfləri müəyyənşədirməli, bu təcrübəni əxz etməliyik.\nTəbii ki, kiçik məqalədə bu mövzuda ciddi araşdırma aparmaq mümlün deyil, amma müəyyən faktlara nəzər salmaq olar. Bu məqalədə Norveç Krallığının təhsil sistemi ilə milli təhsilimizi müqayisə edəcəyik.\nNorveç Krallığında hər kəsin bərabər təhsil almaq hüququ var. Ölkədə təhsil siyasətinin ana xəttini "hamı üçün təhsil" şüarı təşkil edir. 1997-ci ildən 10 illik təhsil icbaridir.\nNorveçin dövlət və özəl ali təhsil müəssisələrində təxminən 200000 tələbə oxuyur. Onların böyük əksəriyyətinə (təxminən 145000 nəfər) Loan Dövlət Təhsil Fondu dəstək verir. Bundan başqa, təxminən 15000 tələbəyə xaricdə ali təhsil, 10000-ə qədər tələbəyə isə xaricdə dərəcə almaq və ya mübadilə proqramında iştirak etmək üçün köməklik göstərilir.\nNorveçdə ali təhsil müəssisələrinin əksəriyyəti dövlətə məxsusdur. Ölkədə universitet, universitet səviyyəsində ixtisaslaşmış institut, dövlət kollec universiteti, dövlət incəsənət institutu, özəl kollec universiteti və özəl institutlar fəaliyyət göstərir. Özəl institutlar da daxil olmaqla bütün akkreditə olunmuş institutların fəaliyyəti eyni qaydalar çərçivəsində tənzimlənir. 2001-ci ildə Norveç Parlamenti ali təhsildə Keyfiyyət İslahatı haqqında qərar qəbul edib.\nPeşə təhsili Orta təhsilin yuxarı pilləsini bitirmiş şagirdlər ali təhsilə alternativ hesab edilən peşə təhsilinə yiyələnə bilərlər. Peşə təhsili müəssisələrinə qəbul olmaq üçün şagirdlərdən heç bir imtahan tələb olunmur. Norveçdə peşə təhsili yarım ildən 2 ilə qədər davam edir. Ölkədə dövlət və özəl peşə təhsili müəssisələri mövcuddur.\nAli təhsil Norveçdə ali təhsil müəssisələrinin əksəriyyəti dövlətə məxsusdur. Ölkədə 7 universitet, universitet səviyyəsində 7 ixtisaslaşmış institut, 24 dövlət kollec universiteti, iki dövlət incəsənət institutu və 2 özəl kollec universiteti, 31 özəl institut (onlardan 22-si dövlət tərəfindən müəyyən maliyyə yardımı alır) fəaliyyət göstərir. Ali məktəblərdə oxuyan təxminən 200000 tələbədən 30000-ü özəl kollec və ya kollec universitetlərdə təhsil alır.\nNorveçin ən qədim və nüfuzlu ali təhsil müəssisəsi Oslo Universitetidir. Bu tədris ocağı 1811-ci ildə fəaliyyətə başlayıb, 1939-cu ildən Oslo Universiteti adlandırılıb. 1946-cı ilə qədər ölkədə yeganə universitet olub. Dünyada aparıcı universitetlərdən biri kimi "Quacquarelli Symonds" (QS) şirkətinin tərtib etdiyi dünya universitetlərinin reytinq siyahısında daim ilk 100-lükdə qərarlaşır. Universitet məzunlarından bir çoxu müxtəlif illərdə Nobel mükafatına layiq görülüb.\nNorveç Təhsildə Keyfiyyətin Təminatı Agentliyi ali və peşə təhsili müəssisələrində tədrisin keyfiyyətinin təmin olunması prosesini həyata keçirir:\nYaşlılar üçün həyatboyu təhsil imkanlarının yaradılması Norveçdə təhsil siyasətinin əsas prioritetlərindəndir. Başlıca məqsəd yaşlı nəsil nümayəndələrinin öz peşələrinə uyğun olaraq bacarıqlarını möhkəmləndirməsinə əlverişli şərait yaratmaqdan ibarətdir. Hər il təxminən 15000 tələbə yaşlıların təhsili proqramları çərçivəsində dövlət universitetlərində və kollec universitetlərdə təhsil alır. 70000 nəfər isə əlavə təlim kurslarında təhsilini davam etdirir\nYaşlıların təhsilinin daha yaxşı təşkili məqsədilə hökumət tərəfindən təsirli tədbirlər həyata keçirilir. Hökumət yaşlıların təhsili ilə məşğul olan qurumları maliyyələşdirir və onların fəaliyyətini stimullaşdırır. Ölkədə yaşlıların təhsili ilə məşğul olan təxminən 20 cəmiyyət dövlət dotasiyası alır. Odur ki, qeyri-hökumət təşkilatlarının, bələdiyyələrin yaşlıların təhsilinin təşkilinə cəlb olunmasına xüsusi önəm verilir.\nNORVEÇ TƏHSİLİNDƏN HANSI TƏCRÜBƏNİ ÖYRƏNƏK? Bu ölkələrin təhsil sisteminə ümumi baxış müəyyən oxşar və fərqli cəhətləri müəyyən etməyə imkan verir. Belə ki:\n1.Hər iki ölkənin təhsil sistemində oxşar cəhətlər var. Hər iki ölkənin təhsilinin böyük tarixi var. Hər iki ölkə hökuməti təhsilin inkişafına mühüm diqqət yetirir. Hər iki ölkənin təhsilində innovasiyalardan istifadəyə maraq var. Bu ölkələrin gənclərinin oxumağa ciddi marağı var. Hər iki ölkə təhsil sahəsində beynəlxalq əlaqələrin qurulmasına diqqət yetirir.\n2.Hər iki ölkənin təhsil sistemində fərqli cəhətlər də var. Azərbaycanın təhsil sistemi Norveçin təhsil təcrübəsindən faydalana bilər. Belə ki, Norveç təhsilində olan aşağıda qeyd etdiyimiz təcrübənin Azərbaycan təhsilinə transfer edilməsinə ehtiyac var:\n•Məktəbəqədər və orta təhsilin məzmununun formalaşması və tədrisin təşkili təcrübəsinin öyrənilməsi.\n•Universitet təhsilində Boloniya prosesinə keçid və təhsilin rəqəmsallaşdırılması təcrübəsinin öyrənilməsi. Universitetlərdə distant təhsilin təşkili və inkişafı təcrübəsinin öyrənilməsi.\n• Norveç Təhsildə Keyfiyyətin Təminatı Agentliyinin Avropa Təhsildə Keyfiyyətin Təminatı Beynəlxalq Agentliyinin tələbləri səviyyəsində qurulduğunu və bu sahədə zəngin təcrübəyə malik olduğunu nəzərə bu təcrübənin ölkəmizə transferi.\n•Norveçdə yaşlıların təhsilinin təşkili məqsədi ilə hökumətin reallaşdırdığı tədbirlərin öyrənilməsi (onlayn təhsilin geniş tətbiqi, Qeyri Hökumət Təşkilatlarının bu işə daha çox cəlb edilməsi v.s.).\nGöründüyü kimi Avropa təhsil məkanına inteqrasiya edilmək üçün Nörveç təhsilindən öyrənməli olduğumuz bir sıra məsələlər var.\nÖlkədə 50-dən çox ali məktəb var, amma...dosent İlham Əhmədov\nNadir İsrafilov -Təhsilsiz qalan valideynlərə dərsin təşkil edilməsi, regionlarda maarifçilik işlərinin aparılması bu sahədə unikal praktikadır.


50 faiz 200 bal yığmadı, intiharlar başladı » FİA.Az - Fakt informasiya agentliyi\nİki nazirin öldürdüyü təhsil: 50 faiz 200 bal yığmadı, intiharlar başladı - Özəl\nTəhsil naziri işlədiyi dövrdə Mikayıl Cabbarov heç bir inkişafa nail olmadı. Bunun acınacaqlı göstəricidir ki, bu il qəbul imtahanından 50 faiz şagird 200 bal toplaya bilməyib\nFİA.Az xəbər verir ki, qəbul imtahanından sonra intiharlar da ölkəni bürüməyə başladı. Bir gündə iki məzun canına qıydı.\nBu göstərici ilə ölkənin gələcəyi necə olacaq? 200 bal toplayanların həkim, müəllim işləməsi gələcəyin şikəst edilməsidir.\nOna görə də yeni təhsil şefləri heç bir tərəqqiyə nail olmayıblar. Çünki qəbul imtahanları bir göstəricidir.\nİntihar edənlərdən biri 2001-ci il təvəllüdlü Pənah Quliyev evin tək uşağı olub.\nPənah marketinq sahəsində menecer işləmək arzusunda olub. Təxminən 200-210 bal toplamışdı. Amma onun istədiyi fakültəyə bal 400-dən yuxarı olmalıdı.\nDayısı bildirib ki, eybi yox, gələn dəfə girərsən: “Özü də gülüb dedi "əşşi girməmişəm, girməmişəm də". Amma ola bilər həm atasına görə, həm öz istədiyi fakültəyə düşmədiyi üçün stress keçirib".\nN. Bayramov bildirib ki, hadisə gecə saat 12-nin yarısında baş verib: "Evdə anası yatmış olub, özü də intihar etmədən əvvəl anasına məktub yazıb.\nOrada “Evlərin hamısını anama verirəm, əgər qalsa. Özünə yeni həyat qur, mənə görə də özünə heç nə etmə. Eləsən haqqımı halal eləmirəm”, - yazıb.\nPənah Quliyevin atası Mərkəz Quliyevin ötən ay qətlə yetirildiyi məlum olub. Onu öldürən isə öz qohumu, bacısının əri Məmmədov Eldar Mayor oğlu olub.\nSumqayıt şəhərində isə daha bir abituriyent intihar edib. 17 yaşlı Rüstəmov Faiq Fuad oğlu özünü 14-cü mərtəbədən atıb və hadisə yerindəcə vəfat edib.\nGəncin əlində coğrafiyadan test toplusu və digər əşyalar olub. Araşdırma zamanı məlum olub ki, abituriyent özünü atdığı binada yaşamayb.\nHüquq-mühafizə orqanlarının əməkdaşları müəyyən ediblər ki, gənc dünən imtahandan sonra evlərinə gəlməyib. O, imtahanda aşağı nəticə göstərdiyinə görə valideynlərinin gözünə görünməkdən qorxub.\nDaha əvvəl də Sputnik Azərbaycan-ın verdiyi məlumata görə, mayın 13-də keçirilən ali məktəblərin II və III qrup ixtisaslarına qəbul imtahanında uğursuz nəticə göstərən Sumqayıtın 9-cu mikrorayonu ərazisində yaşayan 2001-ci il təvəllüdlü P.Q. həyatına qəsd edib.\nO, imtahanda uğursuz nəticəyə görə onu danlayan valideynlərinə etiraz əlaməti olaraq özünü yaşadıqları 5-ci mərtəbədəki mənzilin balkonundan aşağı atıb. Gənc hadisə yerindəcə keçinib.\nFİA.Az xəbər verir ki, Azərbaycanda təhsilin səviyyəsinin aşağı olması rəsmi qurumlar tərəfindən də etiraf olunur.\nÖlkədə təhsilin səviyyəsinin ildən-ilə aşağı düşdüyünü Dövlət İmtahan Mərkəzinin keçirdiyi imtahanların nəticələrindən də görmək mümkündür.\nOrta məktəblərdə keçirilən buraxılış imtahanları, həmçinin ali məktəblərə qəbul imtahanlarının nəticələri üzrə aparılan təhlillər göstərir ki, təhsilimizin səviyyəsi hətta MDB ölkələri üzrə aşağı həddədir.\nHətta buraxılış imtahanlarında uğurlu nəticə göstərən şagirdlər də qəbul imtahanlarında biabırçı nəticələr əldə edirlər.\nOrta və aşağı təbəqənin övladları isə bərbad halda olan Azərbaycan məktəblərində oxumağa məcburdurlar.\nAcınacaqlı hal odur ki, bir çox yerlərdə ümumitəhsil orta məktəbləri əhəmiyyətsiz quruma çevriliblər. Uşaqlar məktəbdənkənar təhsil alırlar. Repititor olmadan heç kim ali məktəbə qəbul ola bilmir.\nVergilər naziri təyin olunmamışdan əvvəl Mikayıl Cabbarov nazir keçəndən sonra Misir Mərdanovun vaxtında vəzifəyə qoyulmuş şəxslərin əksəriyyətini işdən kənarlaşdırıb.\nBeləliklə, nazirlikdə öz komandasını formalaşdıran Cabbarov özünə yaxın bəzi şəxsləri yüksək vəzifələrə təyin edib ki, bu da təhsil sahəsində ciddi problemlərin meydana çıxmasına səbəb olub. Çünki həmin insanların bir çoxunun təhsillə heç bir əlaqəsi yoxdur.\nAparılan araşdırmalar göstərir ki, nazir yaxın dostu və qohumu Elnur Əliyevi Bakı Şəhəri üzrə Təhsil İdarəsi müdirinin 1-ci müavini təyin edib. Elnur Əliyev həm də Təhsil Nazirliyində informasiya şöbəsinin müdiridir.\nBundan əvvəl isə o, "İçərişəhər" Dövlət Tarix və Memarlıq Qoruğu İdarəsində Cabbarovun köməkçisi olmaqla yanaşı, həm də oranın "JEK" rəisi imiş.\nTəhsillə "JEK" bir-birinə əks olan sahələrdir. Buna baxmayaraq, nazir köhnə "JEK" rəisini idarədə belə məsul vəzifəyə gətirib.\nElnur Əliyev yaxın dostu biznes strukturunda çalışan Rəşad Tağıyevi həmin idarənin İnsan resursları şöbəsinə müdir təyin etdirib. Rəşad Tağıyev həm də nazirlikdə sektor müdiri vəzifəsini tutur.\nOxunub: 5 064


Rәcәb Tayyib Әrdoğan Müәllimlәr Günü münasibәtilә bәyanat verib | TRT Azerbaycan\n24.11.2020 ~ 26.11.2020\nPrezident Rәcәb Tayyib Әrdoğan 24 noyabr Müәllimlәr Günü münasibәtilә bәyanat verib. Әrdoğan deyib: ‘‘Bu dәrәcә әhәmiyyәtli vәzifәni icra edәn bütün müәllimlәrә hәm öz adımdan, hәm dә xalqım adından tәşәkkür edirәm’’.\nӘrdoğan deyib: ‘‘Tәhsil sistemimizin daşıyıcı sütunu olan müәllimlәrimizin maddi vә sosial imkanlarını güclәndirmәyi, onlara tәhlükәsiz bir iş mühiti yaratmağı özümüzә borc bilirik. Ölkәmizin imkanları artdıqca müallimlәrimizi dәstәklәmәyә davam edәcәyik’’.\nMillәt Mәktәblәrinin açıldığı vә Qazi Mustafa Kamal Atatürkә Baş müәllimlik vәzifәsinin verildiyi bu anlamlı gündә hәm ölkә daxilindә, hәm dә xaricdә vәzifәlәrini icra edәn müәllimlәrә tәşәkkür edәn Әrdoğan bütün müәllimlәri Müәllimlәr Günü münasibәtilә tәbrik edib.\nEtiketlәr: #Rәcәb Tayyib Әrdoğan Müәllimlәr Günü münasibәtilә bәyanat verib


Dunya cempionu Ramil Quliyev İstanbulda Azerbaycan-Turkiye Derneyini ziyaret edib - Azadliq Xeber\nDunya cempionu Ramil Quliyev İstanbulda Azerbaycan-Turkiye Derneyini ziyaret edib\nDünya çempionu Ramil Quliyev İstanbulda Azərbaycan-Türkiyə Dərnəyini ziyarət edib\n14 Oktyabr, 2017 10:44 xeber – Londonda keçirilən Dünya Çempionatında 200 metr məsafəyə qaçış yarışlarında Türkiyənin ilk atletika üzrə qızıl medalını qazanan azərbaycanlı atlet Ramil Quliyev İstanbulda Azərbaycan-Türkiyə Dərnəyini (İSTAD) ziyarət edib.\n“Report”un Türkiyə bürosu xəbər verir ki, təmsil etdiyi “Fənərbaxça” idman kulubunun rəsmiləri ilə dərnəyə gələn atlet İstanbulda yaşayan həmvətənlərimizlə görüşüb, onlarla xatirə şəkili çəkdirib.\nR.Quliyev İSTAD-ın rəhbəri Səfər Qaraqoyunlunun müşayəti ilə dərnəklə yaxından tanış olub. Həmvətənlərimiz qarşısında çıxış edən atlet qazandığı uğurun Azərbaycan-Türkiyə qardaşlığına ən böyük mükafat kimi dəyərləndirib, hər iki ölkənin bayraqları ilə qələbə sevincini yaşamağın onun üçün əvəzolunmaz anlar olduğunu bildirib. Ölkə başçıları – Prezident İlham Əliyevə və Rəcəp Tayyip Ərdoğana səmimi təbriklərinə görə təşəkkür edən atlet, qələbəsindən sonra onlarla telefonda danışdığını bildirdi: “Mən idmana ilk addımlarımı Azərbaycanda atmışam. Vətənimi heç vaxt unutmaram. Təmsil etdiyim ölkə də mənim vətənimdir. Hər iki ölkənin liderlərinin mənə göstərdiyi etimadı bundan sonra da doğrultmağa çalışacağam”.\nAzərbaycan-Türkiyə Dərnəyinin fəaliyyətinə uğurlar arzulayan R.Quliyev dərnəyin “Fəxri qonağ”ı adına layiq görülüb. Sonda atlet İSTAD-nin rəhbəri Səfər Qaraqoyunluya “Fənərbaxça” idman kulubunun milli formasını hədiyyə edib.


“Şuşalılar dünəndən zəng edirlər ki, nə vaxt köçürük?” — İcra başçısı | Busaat.az – Bu saata olan xəbərlər\n09 Noy 2020 - 23:45 805\n"Şuşalılar dünəndən zəng edirlər ki, nə vaxt köçürük?" — İcra başçısı\n“Sözün düzü, bir neçə gündür cəbhədən yaxşı xəbərlər gəlir, Şuşanın azad olunduğu barədə fikirlər səsləndirilirdi. Amma cənab Prezidentimizin rəsmi şəkildə elan etməsi tamam başqa hiss oldu. Mən prezidentimizin müjdəsini eşidən kimi ağladım. Ali Baş Komandanımızı, Azərbaycan Ordusunu Allah qorusun. Bütün torpaqlarımız azad olunsun!”\nBusaat.az xəbər verir ki, bu sözləri Modern.az-a Şuşanın icra başçısı Bayram Səfərov deyib. O, Şuşanın azad olunması barədə xəbərdən bir gün öncə verdiyi açıqlamanı xatırlayıb:\n“Demişdim ki, Şuşanın azad olunduğu barədə rəsmi xəbəri mənə ilk çatdıran şəxsə muştuluğum olacaq. Düzdür, Prezidentin müraciətini özüm canlı izlədim. Amma həmin anda ilk zəng edib, təbrik edən şuşalı keçmiş döyüşçü Fəxrəddin Səfərov oldu. Elə muştuluq da ona düşür. Görək, nə istəsə, görüşəndə onunçün edəcəyəm.


Palitra qəzeti“Qələbənin əldə olunmasında bütün Azərbaycan xalqı kimi zaqatalalıların da payı var”\n“Qələbənin əldə olunmasında bütün Azərbaycan xalqı kimi zaqatalalıların da payı var”\nZaqatala rayonunda Böyük Vətən müharibəsində faşizm üzərində qələbənin 72-ci ildönümü münasibətilə həsr olunmuş "Qələbə müjdəli tarixi yol" mövzusunda bayram tədbiri keçirilib.\nMərasimdə Zaqatala Rayonu İcra Hakimiyyətinin başçısı Mübariz Əhmədzadə, Rusiya Federasiyası Dağıstan Respublikası Azərbaycan Nümayəndəliyinin rəhbəri Marat Asgendarov, müavinləri Şamil Aslanov və Xosrov Həsənbəyov, Nümayəndəliyin məsul şəxsləri, o cümlədən Zaqatalanın hüquq-mühafizə orqanlarının rəhbərləri, veteranlar, ağsaqqallar, ziyalılar iştirak ediblər.\nMərasim iştirakçıları ilk öncə Qarabağ müharibəsində şəhid olan zaqatalalıların şərəfinə ucaldılmış xatirə kompleksini və 1941 - 1945-ci illərdə həlak olanların şərəfinə ucaldılmış "Xilaskar əsgər" abidəsini ziyarət edib, önünə tər çiçəklər düzüb, Vətən yolunda canlarını qurban verən həmyerlilərin əziz xatirəsini ehtiramla yad ediblər. Sonra ulu öndər Heydər Əliyevin abidəsi ziyarə edilib, önünə tər çiçəklər düzülüb. Daha sonra ictimaiyyət nümayəndələrinin iştirakı ilə keçirilən bayram tədbirində faşizm üzərində tarixi qələbənin qazanılmasında Azərbaycan xalqının göstərdiyi qəhrəmanlıqlardan geniş bəhs olunub. Mərasimdə çıxış edən rayon icra hakimiyyətinin başçısı Mübariz Əhmədzadə ulu öndərin veteranlara həmişə böyük diqqət və qayğı ilə yanaşdığını və hal-hazırda bu siyasətin Azərbaycan Prezidenti İlham Əliyev tərəfindən uğurla davam etdirildiyini vurğulayıb.\nSonra çıxış edən Dağıstan Respublikası Azərbaycan Nümayəndəliyinin rəhbəri Marat Asgendarov veteranları 9 may - Qələbə bayramı münasibətilə təbrik edib, faşizm üzərində tarixi qələbənin əldə olunmasında bütün Azərbaycan xalqı kimi zaqatalalıların da payı olduğunu bildirib.\nTədbirin sonunda rayonda yaşayan Böyük Vətən müharibəsi veteranına rayon icra hakimiyyəti tərəfindən o cümlədən Dağıstan Respublikası Azərbaycan Nümayəndəliyi tərəfindən qiymətli hədiyyər təqdim olunub, onlara maddi yardım göstərilib. Mərasim musiqi proramı ilə davam edib.


Elnarənin “CİP”i əlindən alındı - FOTO - VİDEO\n17 İyun 2014 16:36 (UTC+04:00)\nYerli şou-biznes nümayəndələri arasında artıq yol hərəkəti qaydalarını pozmaq adi hala çevrilib.\nMüğənni Elnarə Xəlilovanın idarə etdiyi “Jeep Wrangler” markalı avtomobil yol polisi əməkdaşları tərəfindən saxlanılaraq mühafizə olunan dayanacağa aparılıb. Paytaxtda quraşdırılmış müşahidə kameralarının yaddaşına həkk olunmuş görüntülərdən də görünür ki, müğəninin paytaxtın küçələrində idarə etdiyi avtomobilin ön hissəsindəki dövlət nömrə nişanın yerinə kustar üsulla hazırlanmış, qeyri-standart və üzərində müğənninin adı yazılmış lövhə yapışdırılıb.\nVideogörüntülürdən görünür ki, “Elnarə” löhvəli avtomobili idarə edən ifaçı Bakının “Əzizbəyov heykəli” adlanan ərazisində yolla hərəkətdə olarkən yol hərəkəti qaydalarını pozur, daha sonra müşahidə kameralarına əl də edərək “salam” göndərir. Lakin bir neçə dəqiqədən sonra müğənninin avtomobili yol polisi əməkdaşları tərəfindən paytaxtın “Azneft” meydanı ərazisində saxlanılır. Polis tərəfindən faktla bağlı yerindəcə fotomaterial hazırlanır və yol verilmiş qanun pozuntusuna görə sürücü barəsində inzibati protokol tərtib edilir.\nDaxili İşlər Nazirliyinin (DİN) Bakı şəhər Baş Polis İdarəsinin Dövlət Yol Polisi İdarəsindən bildiriblər ki, görüntülərdəki 2013-cü il modelli “Jeep Wrangler” markalı, 99 FB 078 dövlət nömrə nişanlı avtomobil 2 gün əvvəl yol polisi əməkdaşları tərəfindən saxlanılıb. Avtomobil Bakı şəhəri, Binəqədi rayonunda qeydiyyatda olan Xəlilova Elnarə Sabit qızının adınadır və hazırda İdarənin mühafizə olunan dayanacağında saxlanılır.\nİdarənin İctimai qurumlarla əlaqə bölməsinin rəisi, polis polkovnik-leytenantı Vaqif Əsədov məsələ ilə bağlı bildirib ki, kimliyindən asılı olmayaraq sürücülərin belə əməllləri yolverilməzdir.\nQeyd edək ki, E.Xəlilova həmin avtomobili ilə olan fotolarını bir neçə gün öncə Facebook-dakı fan səhifəsində də paylaşmışdı.\nTabloid.az saytı bunun qanuna zidd olması haqda məlumat vermişdi.


İnauqurasiya tədbirlərində ABŞ-ın birinci xanımlarının libasları — FOTOLAR - 24 saat xəbərlər\nJaklin Kennedi – 1961-ci il\nİki il Amerikanın birinci xanımı ünvanını daşıyan Jaklin Kennedi dəb ikonasına çevrilmişdi. Onu fransız dəbinə olan sevgisinə görə tənqid edirdilər. Bu səbəbdən Jaklin inauqurasiya tədbirinə geyindiyi paltarın eskizlərini özü düşünmüşdü. Paltarı məşhur dərzi Etel Franko tikirdi.\nNensi Reyqan – 1981-ci il və 1985-ci il\nRonald Reyqanın ilk inauqurasiya tədbiri ən bədxərc tədbir kimi tarixə düşüb. Hollivudda aktrisa kimi karyera əldə edən Nensi tədbirin gözü idi. Onun geyindiyi paltar öz dövrü üçün cəsur addım sayılırdı. Paltar dizayner Ceyms Qalanos tərəfindən hazırlanmışdı. Nensi bu libas üçün 10 min dollar ödəmişdi. Nensinin ikinci inauqurasiyaya (1985-ci il) geyindiyi ağ libas da bahalı idi.\nHillari Klinton – 1993-cü il və 1997-ci il\nHillari həyat yoldaşının uğurunu təkrarlaya bilməsə də, iki müddətə ABŞ-ın birinci xanımı olub. Birinci inauqurasiya tədbirinə geyindiyi paltar qalmaqala səbəb olmuşdu. Paltar dizayner Sara Fillips tərəfindən hazırlanmışdı və Hillarinin konservativ imici ilə uyğunlaşmırdı.\nİkinci dəfə isə xanım Hillari Oskar de la Rentin xidmətindən istifadə edir. Oskar amerikansayağı dəbin klassiki sayılır.\nLora Buş – 2001-ci il və 2005-ci il\nOğul Corc Buşun həyat yoldaşı Lora sadəlik və ciddilik rəmzi sayılırdı. Bu səbəbdən texaslı dizayner Maykl Feyrklotun işi çətin idi. Çünki Loranı üzərinə kristal rubinlər bənd edilmiş bal paltarını geyinməyə razı salmaq üçün dilə tutmaq lazım idi. Paltar çox parlaq görünürdü.\nLoraya qədər heç bir birinci xanım inauqurasiya tədbirinə qırmızı paltar geyinməmişdi. İkinci inauqurasiyaya isə birinci xanım de la Rentin təklif etdiyi paltarı geyinir.\nMişel Obama – 2009-cu il və 2013-cü il\nMişel Obala Amerika dizaynerlərinə sadiq qalıb və bunu hər dəfə nümayiş etdirməkdən çəkinməyib. Birinci inauqurasiya tədbirinə xanım Obama Nyu-Yorklu dizayner Ceyson Vunun (Tayvan əsilli) paltarından istifadə edir. Çiyni açıq paltarı tənqidçilər birinci xanımdan çox, gəlinə uyğun görmüşdülər. Maraqlıdır ki, Vu bu barədə xəbəri televizordan eşidir. İkinci inauqurasiyaya isə Mişel Obama yenə də Vunun köməyindən istifadə edir.


Fazil Talıblı: Büdcə vəsaitlərinin əsassız əlillik və pensiya işləri üzrə qanunsuz axınının, mənimsənilməsinin qarşısı alınıb.\n20 iyunda ““Azərbaycan Respublikasının 2022-ci il dövlət büdcəsi haqqında” Azərbaycan Respublikasının Qanununda dəyişiklik edilməsi barədə” qanun layihəsinin (birinci oxunuş) müzakirəsi baş tutub.\nMüzakirədə Milli Məclisin İqtisadi siyasət, sənaye və sahibkarlıq və Əmək və sosial siyasət komitələri iştirak edib.\nBirgə iclasda Əmək və əhalinin sosial müdafiəsi nazirinin müavini Anar Kərimov 791 milyon manat pensiya vəsaitinin mənimsənilməsinin qarşısının alındığını söyləyib:\nƏmək və Əhalinin Sosial Müdafiə Nazirliyinin mətbuat katibi Fazil Talıblı Toplum TV-yə mənimsənilmələrin qarşısını nazirliyin necə alması prinsiplərini açıqlayıb.\nFazil Talıblı - Açıq mənbələrdən götürülüb\nQurum sözcüsü “son illər aparılan köklü sosial islahatlar arasında əhalinin sosial müdafiəsi sistemində şəffaflıq və ünvanlılığın təminatı” olduğunu vurğulayır:\n“Bu da əsassız əlillik və pensiya işlərinin aşkar edilərək qarşısının alınmasına imkan verib. Həm də büdcə vəsaitlərinin həmin əsassız əlillik və pensiya işləri üzrə qanunsuz axınının, mənimsənilməsinin qarşısının alınmasına imkan verib”.\nFazil Talıblı "mənimsənilməsinin qarşısı alınmış vəsaitlər" deyərkən də həmin vəsaitlərin nəzərdə tutulduğunu əlavə edib.


Müxalifət İvanişviləyə qarşı birləşdi: nəticə olacaqmı? » Ovqat.com\nMüxalifət artıq hakimiyyətə inanmadığını göstərir və yaxın müddətdə heç bir dəyişiklik edilməsə, çox güman ki, parlament seçkilərinə qədər etirazlar davam edə və ya daha ciddi proseslər baş verə bilər.\nBu sözləri Axar.az-a açıqlamasında politoloq İlqar Vəlizadə son günlər Tiflisdə baş verən etirazları şərh edərkən deyib. O, hakimiyyətin qəbul etməməsinə baxmayaraq, hadisələrin əsas səbəbkarının hakim partiya olduğunu bildirib:\n“Hazırda Gürcüstanda vəziyyət çox qarışıqdır. Əslində bu, il ərzində baş verən ikinci belə böyük hadisədir. Yayda “Qavrilov gecəsi” adı altında etirazlar müşahidə olunmuşdu. Etirazlar əsasında tam proporsional seçkiyə keçirilməsi ilə bağlı tələb irəli sürülmüşdü. Gürcü Arzusu razılıq verdiyinə görə etirazlar dayanmışdı. Amma hadisələr onu göstərir ki, hakim partiya çox güman ki, sadəcə yerli əhalini və ya müxalifət qruplarını sakitləşdirmək üçün səsvermə keçirib. Düzdür, bu səsvermə onu göstərir ki, yalnız majoritarlar bunun əleyhinə çıxış edib. Çünki majoritarlar hazırda parlamentdə kifayət qədər yer tuturlar. Səsvermənin nəticələrinə belə don geyindimək istəyirlər ki, guya bu hakimiyyətin addımı deyil, sadəcə, majoritar deputatların təşəbbüsü idi. Amma görünür ki, səsvermənin belə nəticələnməsi hakimiyyətin də marağındadır”.\nPolitoloqun sözlərinə görə, gürcü müxalifətinin istefa və keçid hakimiyyəti tələbi əslində çevriliş cəhdidir:\n“Yenə də Gürcüstan siyasətində müxalifətin birləşməsi ideyası meydana gəlib. Müxalifət vahid mövqedən çıxış etməklə bağlı fikirlərini ortaya qoyub. Əsas məqsəd hökumətin istefa verməsinə və keçid hökumətinin yaradılmasına nail olmaqdır. Müxalifət hökumətdə nə İvanişvilin, nə də onun yaxın tərəfdarlarını görmək istəyir. Bu o deməkdir ki, faktiki olaraq müxalifət düşünür ki, keçid hökumətində ümumiyyətlə, hakim partiya yer almamalıdır. Bu, əslində faktiki olaraq müxalifət tərəfindən hakim partiyaya qarşı çevrilişə cəhd kimi qiymətləndirlə bilər. Belə halda indiki Baş nazir Georgi Qaxariya çox güman ki, daha sərt addımlar atmağa meyillənəcək. Bunu istisna etmək olmaz. Artıq Batumidə bir neçə fəal saxlanılıb. Düşünürəm ki, hazırda hakimiyyət daha çox güc ssenarilərinin reallaşmasını nəzədən keçirir. Hadisələrin inkişafını zaman göstərəcək”.\nİ.Vəlizadə etirazların bütün ölkə ərazisində yayılmasının o qədər də real olmadığını söyləyib:\n“Hazırda Gürcüstanda vəziyyət elədir ki, müxalifət əgər öz tələbləri üzərində dayanmasa, çox güman ki, gələcəkdə parlament seçkilərində qələbəni itirə bilər. Ona görə də həm müxalifət tələblərinin üzərində dayanacaq, həm də hakimiyyət çalışacaq ki, mövqlərini maksimum qorusun. İğtişaşlarda nə hakimiyyət, nə müxalifət maraqlıdır. Amma hadisələr pik həddə çatsa, iğtişaşlar istisna olunmur.\nHazırda gürcü müxalifətinin əsas istəyi ondan ibarətdir ki, paytaxtdakı proses regionlarda da davam etsin. Hesab edirəm ki, hazırkı iqtidarın regionlardakı dayaqları daha güclü olduğuna görə müxalifətin bu çağırışı yaxın müddət ərzində baş tutmayacaq. Çünki regionlardakı müxalif quplar Tiflisdəki etirazların səngidiyini görsə, bu etirazları dəstəkləməyə bilər. Hər şey Tiflisdən asılıdır”.\nEkspertin fikrincə, kompromis o formada ola bilər ki, hakim partiya yenidən qanunvericilikdə dəyişiklik edilməsi ilə bağlı səsvermə keçirsin:\n“İqtidar proporsional seçki sisteminə imkan yaratsa, vəziyyət gələn ilin parlament seçkilərinə qədər sabit qala bilər”.\nQeyd edək ki, Gürcüstan parlamenti seçki qanunvericiliyi ilə bağlı konstitusion düzəlişləri qəbul etməyib. Nəticədə ölkədə mitinqlərə start verilib.\nAna səhifəyə qayıt Baxış: 1 105 Tarix: 18-11-2019, 12:22\n“Prezident seçkilərinin tarixi bu həftə elan ediləcək” –Marqvelaşvili\n“Sepah” sözçüsü: “İranda baş verən etirazlarda Səddam Hüseyn ailəsi üzvlərinin rolu olub”


Lotu Bəxtiyar - Vikipediya\nKərimov Bəxtiyar Ağababa oğlu\n21 mart 1959(1959-03-21)\nNovxanı, Azərbaycan SSR\n6 aprel 1998 (39 yaşında)\nLotu Bəxtiyar (Kərimov Bəxtiyar Ağababa oğlu) — kriminal aləmdə Lotu Bəxtiyar, Batya, Bako, Basilava ləqəbləriylə tanınan şəxs .\nKərimov Bəxtiyar Ağababa oğlu 1959-cu il martın 21-də Bakı şəhəri Novxanıda anadan olub. 1976-ci il İyul ayının 22-də Xalq məhkəməsinin qərarı ilə 5 il həbs cəzası alıb. Maykopdakı uşaq koloniyasına etap edilib (köçürülüb). Bununla da əfsanəvi Lotu Bəxtiyarın həyat macərasının təməli qoyuldu. Cəzasını tam çəkib qurtarmamış 1977-ci ildə oradakı haqsızlıqlara qarşı mübarizə apardığna görə onun cəza müddətinə 3 il də əlavə olunaraq Rusiyanın Vladimir şəhərindəki "Vladimirski Tsentral" türməsinə (qapalı rejim) etap olunub. 1982-ci ildə "Vladimirski Tsentral" türməsinin lazaretində bütün ittifaq üzrə qanuni oğruların patriarxı sayılan Vasya Brilyant ləqəbli Vasili Babuşkin və digər qanuni oğru Nikolay Yakutenko tərəfindən qanuni oğru adını almış, bu sınaqdan çox asanlıqla keçmişdir. 1983-cü ildə azadlığa buraxılmışdır.\nİkinci dəfə 1985-ci il İyun ayının 28-də (226.38 maddəsi ilə) 2 il müddətinə həbs olunmuşdur. 1987-ci ildə azadlığa buraxılmışdır\nÜçüncü dəfə 1989-cu ildə (189, 220.38-ci maddələrlə) 3 il 6 ay müddətinə azadlıqdan məhrum edilmişdir. 1992-ci il İyul ayının 15-də bəraət alaraq azadlığa buraxılmışdır.\n1993-cü ildə ailə həyatı qurmuşdur.\nDördüncü dəfə 1994-cü il Dekabr ayının 22-də fövqəladə vəziyyətdə həbs olunmuşdur. Həbs olunmasına baxmayaraq hüquq mühafizə orqanları əllərində əsaslı dəlillər olmadığına görə ona cəza müddəti təyin edə bilməmişlər. Nəhayət 2 ildən sonra 1996-cı il Mart ayının 3-də onu 3 il müddətinə azadlıqdan məhrum etmişlər. 1997-ci il Mart ayının 12-də işə yenidən baxılaraq ona 4 il iş kəsilmişdir...\nBütün bu illər ərzində o keçmiş Sovet İttifaqının Maykop, Vladimir, Balaşixa, Perm, Karlaq, Zlatoust, Novosibirsk, Krasnoyarsk kimi şəhərlərində məhbusluq həyatı yaşamışdır. Və nəhayət 1998-ci il Aprel ayının 6-da Bakı şəhərindəki 13 saylı kolonun xəstəxanasında qara ciyər serrozundan vəfat etmişdir.\nAli savadı olmasa da, o, böyük fəlsəfə və məntiq ustasıydı. O, dərin düşüncəsi ilə, haqq, ədalət tərafdarı idi və həmişə həqiqətin axtarışındaydı. O, xeyirxah və əməli saleh idi, buna əsaslı dəlillərim var. Bəxtiyarın anası Şəfiqə xanımın xatirələrindən:\n"1992-ci ildə, azadlığa buraxılandan sonra evdə səhər erkən durar, dəstəmaz alar, namaz qılardı. "Quran" kitabını oxuyurdu. Harada öуrəndiуini bilmirəm. Hərdən bir oxuduqlarından о qədər feyziyab olardı ki, mənə də bəzi şeyləri danışardı. – "Çох şey öуrədir "Quran" bizə. Gör nə deyir, mənə? Əgər yaxşı ad qoyub getmək fikrindəsənsə, bu fаni dünyada асgöz və həris olma".\nBəxtiyar, İslam dininin tarixini və onun ehkamlarını çox qəşəng bilirdi, hətta o, ağır şəraitli zonalarda bir olan Allahı dusdaqlara tanıdırdı:\n"Mən yuxusuz gecələrimdə dünyanın bütün işlərini fikirləşdikcə başa düşdüm ki, insan bütün varlıqların ən şərəflisi, ən nəcibidir. Ancaq öz ömrünün qədrini bilmir. Çох yerlərdə olmuşam. Xalqlar müxtəlif, dinlər arasındakı fərq boyük, adət-ənənələr başqadır. Hər dəfə bizim aramızda Xaliq və məxluq, yaradan və yarananın mənşəyi, dünyanın, həyatın sonu haqqında boyük mübahisələr gedirdi. Mən onlara düzgünlük və ilahiyyatın, möminliyimahiyyətini anlatdıqca gözlərinə baxırdım. Mən danışdıqса bəzilərinin gözlərində nur parlayır, bəbəklərini geniş açıb üzümə zillənirdilər".\nOnun, bərbad vəziyyətə düşmüş Masazır – Novxanı yolunun təmir etdirməsini novxanılılar minnətdarlıqla yada salırlar. Təmir işləri zamanı o, hər gün fəhlələr üçün yeməkxanada yemək bişitdirib iş yerində də naharlarını təşkil etdirərdi.\n1993-cü ildə respublikamızda çörək problemi təhlükəsi yaranmışdı. Rusiyanın Qroznı şəhərində taxıl vaqonları saxlanılıb Bakıya buraxılmırdı. Orada cəryan edən hadisələr səbəbindən qonşu dövlətin rəhbərləri məsələnin həlli iqtidarında deyildi. Bəxtiyar bu işə müdaxilə edir. Çeçenistanda olan dostlarının səyi ilə vaqonların yolu açılır, taxıl Bakıya gəlib çıxır.\nBəxtiyar həmişə elmin, biliyin və maarifçiliyin tərafdarı idi. Akademik Mahir Qarayev həbsxanadan çıxandan sonra verdiyi müsahibələrdə Bəхtiуаr haqqında ürək dolusu, fəxrlə danışırdı. Onunla gorüşlərindən mənəvi zovq aldığını bildirirdi.\n"Bəхtiуаr istənilən mövzuda danışmağa biliyi, bacarığı, qabiliyyəti çatan bir şəxs уох, şəxsiyyət idi. Onun Azərbaycan ədəbiyyatına, xüsusilə klassik poeziyanın incəliklərinə qədər bələd olmasına heyran qalmamaq mümkün deyildi. Bəxtiyar qəzəl уаzırdı. Onunla tаnışlığımla fəxr edirəm. Bəxtiyarın xoş, mehriban səsi, göstərdiyi şəfqət, verdiyi məsləhət təbii olduğundаn təsir etmək, təskinlik, qaygıkeşlik mühiti yaradırdı. Bəxtiyarla diskusiya apardıqdan sonra öz kamerama qayıdır, оnun dediklərinin təhlilinə girişir, heç orta təhsili olmayan bu fenomenin həm natiqlik qabiliyyətinə, həm də təbliğat bacarıgına heyran qalırdım."\nBəxtiyara sonuncu dəfə, 1996-ci ildə Bakı şəhər məhkəməsinin qəratı ilə 3 il həbs cəzası kəsiləndə Ваyıl türməsində öz vəkilinə dediyi sözlər:\n"Yavaş-yavaş hər şey öz rəngini dəyişir, insanlar get-gedə gozəl xasiyyətlərini itirir, şər asta-asta xeyiri üstələyir. Faydalı işlər, yaxşı, şirin sözlər unudulur, cahil adili basmarlayır. Ваcarıqlı insanlar, hünər sahibləri həmişə istedadı olmaуаn paxıl adamlar tərəfindən gözümçıхdıуа salınır. Раxıl, rəzil adamlar, alicənablardan çох olduqlarından onlara üstün gəlirlər. Əllərindən bir xeyirli iş gəlməyən adamlar hünər sahiblərini pisləməkdə о qədər irəli qaçırlar ki, hətta xeyirxahların oturuş-duruşlarını da günah paltarına bürüyür, ona cinayət bəzəyi vururlar. Ona görə hünər sahibləri paxıllar tərəfindən məhv edilirlər".\nBəxtiyar Kərimov 1998-ci il aprelin 6-da həbsxana xəstəxanasında vəfat edib. Novxanıdakı kənd qəbristanlığında torpağa tapşırılıb.\n↑ 1 2 Kərimov Bəxtiyar Ağababa oğlu\nkulis.az (26.04.2013). "Bəhram Çələbi: "Moskvada Lotu Bəxtiyarın sümüklərini sındırmışdılar"" (azərb.). kulis.az. İstifadə tarixi: 2014-05-30.\nBəhram Çələbi, Lotu Bəxtiyar\nMənbə — "https://az.wikipedia.org/w/index.php?title=Lotu_Bəxtiyar&oldid=4847877"\n6 apreldə vəfat edənlər\n1998-ci ildə vəfat edənlər\nBu səhifə sonuncu dəfə 22 avqust 2019 tarixində, saat 19:15-də redaktə edilib.


Çinli investorlar Qaradağ rayonunda olublar (FOTO) - Trend.Az\nÇinli investorlar Qaradağ rayonunda olublar (FOTO)\nBiznes və iqtisadiyyat xəbərləri Materials 15 Noyabr 2017 19:48\n13 nəfərdən ibarət nümayəndə heyəti noyabrın 14-dən 19-dək davam edən səfər çərçivəsində Qaradağ Rayon İcra Hakimiyyətində işgüzar görüşdə iştirak edib.\nÇin və Bakının Qaradağ rayonu arasında investisiyaya dair əməkdaşlıq çərçivəsində Şanxay şəhərindən olan investorlardan ibarət nümayəndə heyəti “Chine Minsheng New Energy İnvestment Group Limited” Şirkətinin vitse-prezidenti Ma Shaoyinin rəhbərliyi ilə 13 nəfərdən ibarət nümayəndə heyəti noyabrın 14-dən 19-dək davam edən səfər çərçivəsində Qaradağ Rayon İcra Hakimiyyətində işgüzar görüşdə iştirak edib.\nTrend-in məlumatına görə. çinli qonaqlar rayonun Lökbatan qəsəbəsində ümummilli lider Heydər Əliyevin abidəsi önünə gül dəstələri qoyaraq xatirəsini yad ediblər. Qonaqlar Lökbatanda Heydər Əliyev Mərkəzində Ümummilli Liderin həyatını və siyasi fəaliyyətini əks edən fotostendlə tanış olublar. Nümayəndə heyətinə Ulu Öndərin həyatı, siyasi fəaliyyəti və xalqımız qarşısındakı misilsiz xidmətləri haqda məlumat verilib.\nGörüşdə S.Mikayılov son 25 il ərzində Çin və Azərbaycan arasında mövcud olan siyasi, iqtisadi və mədəni əlaqələrdən danışıb. Ötən müddətdə Prezident İlham Əliyevin rəhbərliyi ilə ölkəmizdə həyata keçirilən nəhəng sosial-iqtisadi layihələr, dövlət proqramlarının uğurlu icrası, qeyri-neft sektorunun və sənayenin inkişafı, ölkəmizin iqtisadi potensialı, yerli və xarici iş adamlarının fəaliyyəti üçün yaradılmış əlverişli biznes mühiti, yerli və xarici iş adamlarının fəaliyyəti üçün tətbiq edilən xüsusi güzəştlər, həmçinin Qaradağ rayonunun zəngin sənaye potensialı, sosial-iqtisadi inkişafı və ölkə iqtisadiyyatında tutduğu strateji mövqe haqqında məlumat verib.\n“Chine Minsheng New Energy Investment Group Limited” Şirkətinin vitse-prezidenti Ma Shaoyinin ölkələrimiz arasında mövcud əlaqələrdən bəhs edərək gələcəkdə bu əlaqələrin genişləndirilməsinin və iş adamlarının qarşılıqlı fəaliyyət göstərməsinin vacibliyini qeyd edib.\nÇinli iş adamları ölkəmizin və Qaradağ rayonunun iqtisadiyyatına investisiyalar yatırılmasına dəvət edildiyi zamandan artıq bir neçə səfər ediblər. Hal-hazırda əvvəlki görüşlərdə qarşılıqlı şəkildə bu sahədə əməkdaşlıq gedir. İş adamları alternativ enerji mənbələri layihələrini müzakirə edir. Səfər çərçivəsində görüşlər davam edir.


"Atam bakirəliyimi yoxlatdı, sonra dedi ki, ya ölümü, ya da əmim oğlunu seçməliyəm" - 18 yaşlı Safiyənin etirafı - FOTO\nAtamla anam məni azad yaşamağa qoymurlar. Onlar demokrat və mütərəqqi insanlar olduqlarını desələr də, tam tərsidir. Atam bakirəliyimi yoxldatdı, sonra dedi ki, ya ölümü, ya da əmim oğlunu seçməliyəm.\nLondon sakini, 18 yaşlı Safiyə Eydani belə deyir.\nLondondakı Kinqston Kral Məhkəməsində (Kingston Crown Court) Safiyənin şikayəti əsasında məhkəmə prosesi başlanıb. O, atası, 56 yaşlı Əli Səfərini və anası, 42 yaşlı Mitra Eydanini məhkəməyə verib.\nOnun dediyinə görə, valideynlərinin sərt və amansız təzyiqi ilə qarşılaşması ilə bahəm, ölüm təhdidi ilə üzləşib.\nSafiyə şikayətində bildirib ki, anası onu dişləyib, atası isə bıçaqla başını kəsmək istəyib.\nLondonun cənubunda yaşayan Safiyə "azad, Qərb həyatı" yaşamaq istəyir. 18 yaşlı qızın 18 yaşlı Beyli Marşal-Tefler adlı sevgilisi də var.\nHər şey də Əli Səfərinin işdən evə qayıdanda qızını qonaq otağında Beyli ilə görməsindən sonra başlayıb.\n"Atam qışqırdı, söydü, Beylini qovdu. Sonra məni vurub yerə yıxdı, qaçıb mətbəxdən bıçaq götürdü ki, əxlaqsız olduğum üçün başımı kəsəcək. Qaçıb qonşuya getdim. Arxamca anam gəldi, məni dartaraq zorla evə apardı. Orada məni döydülər", - Safiyə deyib.\nBir neçə saat sonra isə valideynləri Safiyənin bakirəliyinə əmin olmaq üçün onu həkimə aparıblar.\nHəkim Coan Elison faktı təsdiqləyib.\nƏli Səfəri məhkəmədə deyib: "Britaniyada yaşasaq da, iranlıyıq, öz adət və ənənələrimiz var. Qızımızın azadlığı, insan haqlarını başıpozuqluq kimi anlamasına qarşıyam".\nOnun sözlərinə görə, qızını İrana, nənəsinin yanına yollamaq və orada da Safiyəni əmisi oğluna ərə vermək niyyətində olub.\n"Qızımı öldürmək istəməmişəm və mətbəx bıçağı ilə onun başını kəsmək fikrində olmağımla bağlı deyilənlər yalandır", - Əli Səfəri deyib.\n18 yaşlı Marşall Tefler isə məhkəmədə verdiyi ifadəsində bildirir ki, Əli Səfəri onu evinin qonaq otağında görəndə hirslənib və hədələyib: "Mənə dedi ki, rədd olum, gedim və bir daha Safiyəyə yaxınlaşmayım. Əks halda çox pis olacaq".\nProses davam edir.///milli.az\nDünyada Baxılıb: 6782 Tarix: 19 sentyabr 2018\nTanınmış aparıcı vəfat etdi - FOTO\nİkimərtəbəli avtobus supermarketə girdi: 2 nəfər öldü - VİDEO\nTürkiyə vətəndaşı olmaq asanlaşdı\nMəşhur müğənni kabab tüstüsü səbəbindən konsertini təxirə saldı - FOTO\nSevgilisinin öldürdüyü Aytənin anası: Qızımı boğduqdan sonra zorlayıb - FOTO\nDünyada hər 5 saniyədə 1 uşaq ölür - BMT\nABŞ-dan Rusiyaya öncə İTTİHAM, sonra TƏHDİD: "Haqq-hesab sorulacaq"\nƏr 76 yaşlı arvadını qısqanclığına görə ürəyindən bıçaqladı - FOTO\n"Mənə dostunun arvadı ilə xəyanət etdi" - ŞOK İDDİA


Azərbaycan Prezidentinin Rəsmi internet səhifəsi - XƏBƏRLƏR » Tədbirlər Azərbaycan Prezidenti, Silahlı Qüvvələrin Ali Baş Komandanı İlham Əliyev Ağdamdakı “N” saylı hərbi hissədə olub\nAzərbaycan Prezidenti, Silahlı Qüvvələrin Ali Baş Komandanı İlham Əliyev Ağdamdakı “N” saylı hərbi hissədə olub\n06 avqust 2014, 15:00\nPrezident İlham Əliyev Ağdam və Bərdə rayonlarına səfər edib.\nAzərbaycan Prezidenti, Silahlı Qüvvələrin Ali Baş Komandanı İlham Əliyev əvvəlcə Ağdamdakı “N” saylı hərbi hissəyə gəldi.\nMəlumat verildi ki, təmas xəttində yerləşən bu hərbi hissədə əsgərlərin və zabitlərin xidməti üçün hərtərəfli şərait yaradılıb.\nAli Baş Komandan İlham Əliyev komanda müşahidə məntəqəsindən düşmənin mövqelərini izlədi.\nSonra Prezident döyüş tapşırığını yerinə yetirərkən xüsusilə fərqlənmiş bir qrup hərbçiyə qiymətli hədiyyələr təqdim etdi.\nDövlət başçısı hərbçilərlə görüşdü və döyüşdə fərqlənmiş hərbi qulluqçular qarşısında çıxış etdi.\n- Bu gün təmas xəttində vəziyyətlə tanış oluram. Müdafiə Nazirliyi müntəzəm olaraq operativ məlumat verir. Vəziyyət tam nəzarət altındadır. Bizim mövqelərimiz möhkəmdir, güclüdür və təmas xəttində Azərbaycan ordusu tam üstünlüyü əldə edib.\nAzərbaycan ordusunun peşəkarlığı, döyüş qabiliyyəti artır, Azərbaycan əsgər, gizir və zabitləri Vətənə ləyaqətlə xidmət edirlər, öz Vətəninə sadiqdirlər. Bizim bütün hərbi hissələrimizdə, xüsusilə ön cəbhədə yerləşən hərbi hissələrdə ruh yüksəkliyi var və Azərbaycan əsgərinin vətənpərvərlik hissləri çox yüksəkdir, möhkəmdir. Biz bundan sonra da öz döyüş potensialımızı artıracağıq. Hazırda Azərbaycan ordusunun maddi-texniki təchizatı ən yüksək səviyyədədir. Son vaxtlar əldə etdiyimiz silah, texnika deməyə əsas verir ki, biz istənilən vəzifəni biz icra edə bilərik.\nSon vaxtlar həm Azərbaycanda müasir silah və texnika istehsal olunur, eyni zamanda, xarici mənbələrdən aldığımız avadanlıq, texnika, silah-sursat ən müasir standartlara cavab verir. Hava hücumuna qarşı ən müasir qurğular əldə edilibdir. Ordumuzda ən güclü artilleriya qurğuları vardır. Böyük dəqiqliyə və çox böyük dağıdıcı qüvvəyə malik olan raket sistemləri, döyüş və nəqliyyat helikopterləri, döyüş təyyarələri, zirehli texnika, tanklar – bütün bunlar bu gün Azərbaycan ordusunun potensialını təşkil edən amillərdir. Bu gün Azərbaycan ordusu Dağlıq Qarabağdakı istənilən obyekti məhv edə bilər. Bunu biz də bilirik, Azərbaycan xalqı da, düşmən də bilməlidir. Bu gün ancaq Azərbaycan dövlətinin siyasəti sayəsində bölgədə sabitlik hələ ki, təmin edilir. Azərbaycan sabitləşdirici ölkədir. Biz bu gün öz imkanlarımızı artıraraq daha da güclü orduya malik oluruq və bu ordu istənilən vaxtda, istənilən vəzifəni icra edə bilər.\nBu gün təmas xəttində olarkən son günlər ərzində baş vermiş hadisələri də yada salırıq. Düşmən, erməni işğalçı qüvvələri bir həftə bundan əvvəl qorxaqcasına, namərdcəsinə gecə vaxtı bizim bölgələrimizə hücum etmişlər. Biz itki vermişik, əsgərlərimiz şəhid olmuşlar. Allah bütün şəhidlərə rəhmət eləsin, onların ailələrinə, yaxınlarına səbir versin. Ancaq, eyni zamanda, düşmən layiqli cavab aldı. Həmişə olduğu kimi, erməni tərəfi öz itkilərini gizlədir. Ancaq biz bilirik ki, onlarla işğalçı məhv edilmişdir və bu əməliyyatlarda xüsusi rəşadət, cəsarət, peşəkarlıq göstərən əsgər, gizir və zabitlər bu gün bu masa arxasında əyləşmişlər. Mən onları təltif etmişəm. Göstərdiyiniz cəsarətə görə, peşəkarlığa görə sizə Azərbaycan xalqı adından öz minnətdarlığımı bildirmək istəyirəm və əminəm ki, bundan sonra da bütün döyüş tapşırıqlarını ləyaqətlə icra edəcəksiniz.\nBu gün düşmən panikadadır, isterikadadır. Biz bunu bilirik. Bizim kifayət qədər imkanlarımız var ki, qarşı tərəfdə nələr baş verdiyini bilək. Biz tam şəkildə hərbi və mənəvi üstünlüyü əldə etmişik. Biz öz torpağımızdayıq. Bir həftə bundan əvvəl həlak olmuş şəhidlərimiz öz torpağında şəhid olmuşlar. Sual olunur: erməni əsgərinin – işğalçı qüvvələrin əsgərinin Ağdam ərazisində nə işi var? Bu gün Ermənistanın faşist rəhbərliyi, hərbi xunta öz ölkəsini uçuruma aparır. Onlar bizim torpaqlarımızı işğal ediblər, eyni zamanda, bütün Ermənistanı işğal ediblər. Erməni xalqı kriminal, korrupsioner rəhbərlikdən öz canını qurtarmalıdır. Əks təqdirdə Ermənistanı böyük fəlakətlər gözləyir. Əgər Ermənistan faşist dövləti öz çirkin əməllərindən əl çəkməsə, erməni dövlətinin mövcudluğu sual altına düşə bilər.\nBu gün biz yaxşı bilirik ki, Ermənistan dövləti tarixi Azərbaycan torpaqlarında yaranıbdır. İrəvan xanlığı, Zəngəzur, Göyçə mahalı bizim tarixi torpağımızdır. Biz azərbaycanlılar o torpaqlara qayıtmalıyıq və qayıdacağıq. Biz öz ərazi bütövlüyümüzü bərpa etməliyik. Dağlıq Qarabağ əzəli Azərbaycan torpağıdır. Həmişə belə olub, bu gün də belədir, sabah da belə olacaq. Sadəcə olaraq, 1990-cı illərin əvvəllərində baş vermiş hadisələr nəticəsində müvəqqəti olaraq torpaqlarımız işğal altına düşmüşdür. Ancaq biz öz suverenliyimizi bərpa edəcəyik. Bütün işğal edilmiş torpaqlarda, o cümlədən Şuşada, Xankəndidə Azərbaycan bayrağı qaldırılacaqdır. Bu, bizim məqsədimizdir. Bu məqsədə doğru gedirik və biz bu məqsədə çatmaq üçün daha da güclü ordu yaratmalıyıq.\nBu gün ölkəmizin iqtisadi, siyasi potensialı Ermənistandan qat-qat artıqdır, üstündür. Son illər ordu quruculuğu sahəsində görülən işlər nəticəsində biz hərbi üstünlüyü də əldə etmişik və öz potensialımızı getdikcə daha da artıracağıq. Münaqişənin həlli yalnız ölkəmizin ərazi bütövlüyü çərçivəsində mümkündür. Dağlıq Qarabağ Azərbaycan ərazisidir. Tarixi, əzəli Azərbaycan torpağıdır. Beynəlxalq hüquq normaları bizim mövqeyimizi dəstəkləyir. Bütün dünya Dağlıq Qarabağı Azərbaycan ərazisi kimi tanıyır. Biz heç vaxt Azərbaycan torpağında ikinci qondarma “erməni dövləti”nin yaradılmasına imkan verməyəcəyik, öz ərazi bütövlüyümüzü bərpa edəcəyik: ya sülh yolu ilə, ya hərbi yolla. Biz hər iki varianta hazırıq. Son həftə ərzində və ondan əvvəlki dövrdə təmas xəttində müşahidə olunan mənzərə onu deməyə əsas verir ki, biz istənilən varianta hazırıq. Necə ki, siyasi və iqtisadi meydanda ermənilərə qalib gəlmişik, döyüş meydanında da onlara qalib gəlməyə qadirik. Biz güclü hərbi potensiala malikik. Artıq bu, müxtəlif vaxtlarda nümayiş etdirilib. Hərbi təlimlərdə və paradlarda bizim texnikamız nümayiş etdirilir. Amma bizim ən böyük gücümüz əsgərlərimizin cəsarəti, vətənpərvərliyidir. Bu gün Azərbaycanda elə gözəl gənc nəsil yetişib ki, onların hamısı Ali Baş Komandanın əmrini gözləyir. Son hadisələr də bunu göstərir. Hətta hərb işindən kənarda olan insanlar da öz fikirlərini, istəklərini bildirirlər, könüllü olaraq cəbhə bölgəsinə getmək istəyirlər. Bu, məni çox sevindirir və onu göstərir ki, Azərbaycanda vətənpərvərlik ruhu yüksəkdir. Mənəvi üstünlük bizim tərəfimizdədir. Ermənistandan isə son hadisələrdən sonra əhali kütləvi köçə başlamışdır. Onsuz da son illər ərzində Ermənistanı orta hesabla ildə 70-80 min vətəndaş həmişəlik tərk edirdi. Ancaq son günlər ərzində bu köç daha da güclü olmuşdur. Yəni onlar bizdən qorxurlar, panikadadırlar. Özləri etiraf edirlər ki, xarici yardım olmadan Ermənistanın müstəqilliyini saxlaya bilməzlər. Açıq şəkildə etiraf edirlər ki, xarici qüvvələrə güvənirlər. Biz isə öz xalqımıza, öz gücümüzə güvənirik. Biz öz ərazi bütövlüyümüzü bərpa edəcəyik və etməliyik. Azərbaycan xalqı öz ordusunu sevir, ona inanır, güvənir. Siz ordumuzun inkişafında böyük xidmətlər göstərmisiniz. Bizim, əlbəttə, bütün hərbi hissələrimizdə xidmət edən əsgər, gizir və zabitlər çox böyük qiymətə layiqdirlər. Ancaq sizin əməliyyatlarınızın, xüsusi təyinatlı bölmələrdə xidmət edən əsgər və zabitlərimizin xüsusi xidməti vardır. Siz hər an öz həyatınızı risk altına salırsınız, böyük qəhrəmanlıq göstərirsiniz. Mən bunu yüksək qiymətləndirirəm və istəyirəm Azərbaycan xalqı da bilsin ki, bizim necə gözəl döyüşçülərimiz, qəhrəmanlarımız var.\nSizin gələcək fəaliyyətiniz uğurlu olacaqdır. Bizim işimiz haqq işidir. Biz öz torpağımızda yaşayırıq. Bura Azərbaycan torpağıdır.Buradan bir neçə kilometr məsafədə yerləşən Ağdam şəhəri də Azərbaycan torpağıdır, Xankəndi də, Şuşa da, bütün digər işğal edilmiş torpaqlar da. Ağdam şəhərini erməni quldurları, vəhşiləri yerlə-yeksan edirlər. Buradan Ağdam şəhərinin qalıqları açıq-aydın görünür. İki binadan başqa bütün binalar dağıdılıb. Biz Ağdam şəhərini bərpa edəcəyik. İşğal edilmiş, dağılmış bütün şəhərləri bərpa edəcəyik. Biz o torpaqlara qayıdacağıq, biz bu fikirlə yaşayırıq və yaşayacağıq. Münaqişə öz həllini tapmayana qədər daim öz prinsipial mövqeyimizi nümayiş etdirəcəyik və təmas xəttində üstünlük daim bizdə olacaqdır.\nMən hərbi hissələrdə tez-tez oluram. Təmas xəttində də, bu bölgədə də, digər mövqelərdə də olmuşam. Bir daha demək istəyirəm ki, mənə operativ məlumat verilir. Ancaq bu gün gəlmişəm ki, sizinlə birlikdə bu səngərlərdə olum, sizə öz sözümü deyim və Azərbaycan xalqını buradan əmin edim ki, Azərbaycan Ordusu Azərbaycan dövlətini qoruyur və öz məqsədinə çatacaq. Biz ərazi bütövlüyümüzü bərpa edəcəyik.\nSizi şərəfli xidmətinizdə bir daha salamlayıram və sizə bu şərəfli işdə yeni uğurlar arzulayıram.\nMayor İMANOV çıxış edərək təşəkkürünü bildirdi: Cənab Ali Baş Komandan, silahdaşlarım adından orduya göstərdiyiniz qayğıya görə Sizə təşəkkür edirik. Hər an verdiyiniz hər bir əmri yerinə yetirməyə hazırıq.\nMayor İMANOV: Sağ olun. Azərbaycan Respublikasına xidmət edirəm!\nƏsgər və zabitlər Ali Baş Komandan ilə xatirə şəkli çəkdirdilər.\nDövlət başçısına cəbhə xəttində ümumi vəziyyətlə bağlı məruzə edildi.


İnternet televiziyalara lisenziya VERİLMƏYƏCƏK - Modern.Az Azərbaycan və dünya xəbərləri\n5 Oktyabr 2021, 16:21 | MEDİA\nİnternet televiziyalara lisenziya VERİLMƏYƏCƏK\nBütün dünyada “Youtube” kanalları üzərindən yayım təqdim edən internet televiziyalarının sayı gündən günə artır. Bu media resurslarının çoxalması onların qayda-qanunlara uyğunlaşdırılması, bir sıra məhdudliyyətlərin tətbiqi və ən yaxşı halda lisenziyalaşdırılması haqqında təklifləri də bərabərində gətirir. Artıq bir sıra ölkələrdə, o cümlədən qardaş Türkiyədə internet televiziyaları rahat şəkildə lisenziyalaşdırılır.\nBəs Azərbaycanda internet televiziyaların fəaliyyəti ilə bağlı durum necədir? Yeni hazırlanmış media haqqında qanun layihəsində internet televiziyalara lisenziya verilməsi haqqında maddə varmı?\nBu barədə Modern.az-ın sualını cavablandıran Milli Televiziya və Radio Şurasının (MTRŞ) Aparat rəhbəri Fazil Novruzov internet televiziyalara lisenziya verilməsi haqqında hər hansı addım nəzərdə tutulmadığını söyləyib. MTRŞ rəsmisinin sözlərinə görə, internet televiziyalar yalnız kabel yayıma keçmək istədikləri təqdirdə lisenziya almaq üçün müraciət edə bilərlər:\n“Media haqqında hazırlanmış yeni qanuna əsasən, internet televiziyalar kabel şəbəkələrində yayımlanmaq istəyirlərsə, Şuraya müraciət etməlidirlər. Bu zaman müəyyən tələblər qarşılığında lisenziya alacaqlar və yayımlana biləcəklər.\nLakin “Youtube” kanalları üzərindən yayım həyata keçirən internet televiziyaların fəaliyyəti ilə bağlı heç bir qayda-qanun, tələblər və qadağalar nəzərdə tutulmur. Bu platformaya məhdudiyyət tətbiq edilə bilməz”.\nMedia eksperti Ələsgər Məmmədli isə bu barədə saytımıza açıqlamasında vurğulayıb ki, media anlayışı geniş anlayışdır və bunun içərisinə kütləvi informasiya vasitələrinin heç də hamısı daxil deyil. Media mahiyyət etibarı ilə dəyişməyib:\n“Müasir dövrdə də biz media dedikdə qəzet, televiziya və radionu nəzərdə tuturuq. Format olaraq internet üzərində yazı formatında, çap və səs formatında da informasiya təqdim edilə bilir.\nDövlət o zaman bu resurlarla bağlı lisenziyalaşma aparır ki, həmin resurs məhdud olur və onu daha effektiv istifadə etmək lazımdır. Bu zaman bir sual ortaya çıxır: internet məhduddurmu? Təbii ki, xeyr. Belə olan halda məhdud olmayan bir şeyi niyə lisenziyalaşdırırıq? Azərbaycanda hazırda 80 faiz insanın internetə çıxışı var, bu o deməkdir ki, 8 milyon insan internet üzərində yayıcı ola bilir. Bu qədər insanın sadəcə 8-nə lisenziya vermək məhdudlaşdırmaq deməkdir”.\nƏ. Məmmədli onu da xatırladıb ki, Azərbaycan Avropa Şurasının üzvüdür və Avropa İnsan Hüquqları Konvensiyasını ratifikasiya edib:\n“Konvensiyanın hüquqi normaları isə Azərbaycanda qanunlardan üstündür. Konvensiyada deyilir ki, yalnız televiziya və radio fəaliyyəti lisenziyalaşdırıla bilər. Bu zaman isə elektromaqnit dalğalarla yayımlanan milli tezlik resurslarını nəzərdə tutulur, internet deyil. Ona görə, belə bir məhdudlaşmanın qanunvericiliyə salınmaması doğru addımdır.\nƏgər hansısa ölkə internet televiziyalara bu və ya digər şəkildə məhdudlaşma tətbiq etmək istəyirsə, bu boşuna cəhd olacaq. Gələcəkdə də bununla bağlı hansısa addımların reallaşacağını hesab etmirəm”.


Milli QHT Forumu erməni separatçılarının ABŞ-da yardımtoplama aksiyasına etiraz bəyanatı yayıb\n25 Noyabr 2005 17:02 (UTC+04:00)\nMilli Qyeri-Hökumət Təşkilatları Forumu (MQF) ABŞ-ın Los-Anceles şəhərində Dağlıq Qarabağa yardım adı altında keçirilən telemarafonu Azərbaycanın daxili işlərinə qarışmaq və erməni təcavüzkarlarını, separatçıları dəstəkləyən aksiya kimi qiymətləndirir. Trend in məlumatına görə, bu fikirlər MQF-nin yaydığı bəyanatda deyilir.\nErmənistanın xarici işlər naziri Vardan Oskanyanın separatçı rejimin lideri ilə birgə həmin tədbirə qatılmasının isə bütün beynəlxalq hüquq normalarına zidd və saymamazlıq əlaməti kimi qiymətləndirilib. Milli QHT Forumu həmçinin ABŞ-ın Kaliforniya ştatının Monte-Bella şəhər bələdiyyəsinin hazırda separatçı rejimin mərkəzi sayılan Xankəndi (Stepanakert) ilə "qardaşlaşması" təşəbbüsünə də etirazını bildirib. Milli QHT Forumu hesab edir ki, hər iki təxribatçı faktın məhz ATƏT-in Minsk qrupunun həmsədr dövləti olan ABŞ-da baş verməsi bu ölkənin sülh prosesindəki iştirakı ilə bir araya sığmır.\nBəyanatda o da bildirilir ki, nəzarətsiz ərazi olan Qarabağda erməni separatçılarının narkotika və qanunsuz silah alveri ilə məşğul olması faktları beynəlxalq təşkilatlara təqdim olunub. Separatçıların əldə etdiklərivəsaitləri növbəti dəfə çirkin məqsədlərə yönəltməyəcəklərinə heç bir zəmanət yoxdur. 400-ə yaxın təşkilatı birləşdirən Azərbaycan Milli QHT Forumu erməni separatçılarının ABŞ-dakı qondarma aksiyalarını dayandırmağı tələb edir.


İnsanları xəstələndirən təkcə virus deyil: - Qadağalar da yoluxmaya yol açır » Azerinfo.Tv\n26-02-2021, 12:33 176 dəfə baxılıb\nBu barədə Dövlət Qurumlarıarası Koordinasiya Şurasının iclasında bildirilib. Qərara əsasən, sabahdan şəhərlərarası ictimai nəqliyyatın fəaliyyəti bərpa olunur.\nÖlkəmizdə bir sıra məhdudiyyətlər var ki, onların yoluxma sayını azaltması sual doğurur. Amma bu tədbirlər vətəndaşların əziyyət çəkməsinə səbəb olur və narazılıq yaradır. Bunları sadalasaq, ilk yerdə metropolitenin fəaliyyət göstərməməsini misal gətirmək olar. Metrostansiyaların və qatarların qapalı məkan olduğu aydındır, amma paytaxt sakinləri və qonaqlar bu qapalı mühitdə 20 dəqiqə vaxt sərf edəcəkləri halda, saatlarla yollarda zaman keçirirlər ki, onun bir hissəsi də avtobuslarda "ağız-ağıza” şəraitdə keçir. Bu baxımdan da metronun fəaliyyətinin bərpa edilməsi zəruri hesab edilir. Şənbə və bazar günləri ictimai nəqliyyatın işləməməsi də vətəndaşların durumunu çətinləşdirir.\nŞəxsi avtomobili olmayan paytaxt sakini şənbə və bazar günləri hər hansı bir işinin dalınca gedə bilmir. Əgər şəxs həftənin digər günləri işləyirsə, bu zaman onun durumu bir qədər də çətinləşir. İşləyən vətəndaşın digər problemləri "üst-üstə qalanır”. Problem çox vacib olduğu zaman isə əlavə xərc çəkib taksi sifariş etmək məcburiyyəti yaranır. Həftə ərzində "basabas” avtobuslarda işə gedib-gəlmə məcburiyyətində qalan vətəndaşların həftəsonlarında evə qapadılması məntiqsiz qərar hesab olunur.\nMəntiqsiz hesab edilən digər məhdudiyyətlərdən biri də paytaxt Bakı ilə rayonlar arasında ictimai nəqliyyatın işləməməsidir. Azərbaycan vətəndaşı təyyarə ilə xarici ölkəyə səfər edə bilir, amma Bakının bir neçə kilometrliyində yerləşən rayonuna gedə bilmir. Və ya bunun üçün yalnız şəxsi avtomabildən istifadə etməlidir. Bakıda böyük ticarət mərkəzləri, "moll”ların fəaliyyəti qadağan edilib. Hesab olunur ki, bu səbəbdən də kiçik qeyri-ərzaq dükanlarında sıxlıq yaranır.\n19 min nəfər bazar günü imtahana necə gedəcək? - Avtobuslar işləmir, metro ...\n“Toy və digər kütləvi tədbirlərin keçirilməsinə icazə verilə bilər, lakin.. ...\nŞənbə və bazar günləri taksilər işləyəcək - Diqqət!


Neftə tələbat sutkada 20 milyon barel arta bilər – Musteqil.Az – İnformasiya agentliyi\nNeftə tələbat sutkada 20 milyon barel arta bilər\nSəudiyyə Ərəbistanı yaxın 25 ildə neftə olan tələbatın sutkada 20 milyon barel artacağını gözləyir.\nMilli.Az “Report”a istinadən bildirir ki, bunu Davosda (İsveçrə) keçirilən Ümumdünya İqtisadi Forumunda Krallığın energetika naziri Xalid əl-Faleh deyib.\n“Düşünürəm ki, yaxın 25 ildə və ya ona yaxın dövrdə tələbat 20 milyon barel artacaq. OPEC+ sövdələşməsindən çıxmaq yalnız 2018-ci ilin ikinci yarısında bazarı təhlil etdikdən sonra müzakirə oluna bilər”, – deyə nazir əlavə edib.\nO, nəyinsə dəyişəcəyinə və Səudiyyə Ərəbistanının sövdələşmədən çıxacağına ehtimalın çox az olduğunu da vurğulayıb.\n“Biz masa arxasına keçməli və bazara nə lazım olduğunu müzakirə etməliyik, bunu ikinci yarıda qarşımıza məqsəd kimi qoyacağıq və onda biz sövdələşmədən sakit və planlı şəkildə çıxmaq barədə danışa bilərik”, – deyə Xalid əl-Faleh bildirib.\n← “Netflix”in bazar dəyəri 100 milyard dolları keçdi\nDünyanın ən nazik noutbuku təqdim edildi →\n21 jurnalist azadlıqdan MƏHRUM EDİLDİ\n“Paşinyan Qarabağa təhdiddir…” – Keçmiş nazir


"4-cü yerlə cəmi 4 xal fərqimiz vardı, avrokuboklara da vəsiqə qazana bilərdik" - Olimpiya Idman NövləriOlimpiya Idman Növləri\n23 iyun 2020 / 10:00 Baxış sayı: 661\n“Qəbələ”nin prezidenti Fariz Nəcəfov müsahibə verib. Allsport.az saytı xəbər verir ki, həmkarımızla söhbətdə o, ölkə çempionatının ləğv olunmasından və gələcək planlardan danışıb.\n– AFFA icraiyyə komitəsinin son iclasında premyer liqasının və ölkə kubokunun oyunlarının yarımçıq dayandırılmasına qərar verildi. Bu qərarın “Qəbələ”nin gələcək taleyinə hansı təsiri olacaq?\n– Heç bir təsiri olmayacaq. Amma biz istəyirdik ki, çempionat davam etdirilsin. Çünki “Qəbələ” sonuncu yerdə olmağa layiq deyildi. 4-cü yerlə aramızda çox az – cəmi 4 xal fərqimiz vardı. Avrokuboklara da vəsiqə qazana bilərdik. Həm çempionat, həm də kuboku yolu ilə buna şanısımız var idi. İstənilən halda artıq qərar verilib. AFFA və PFL bu məsələdə daha çox məsuliyyət daşıyır. Bildiyimiz kimi, AFFA-nın qərarında sonra ölkədə sərt karantin elan olundu və açıq havada idman oyunlarının keçirilməsi qadağan edildi.\n– Qeyd etdiyiniz kimi, “Qəbələ”nin avrokuboklara getmək şansı kifayət qədər yüksək idi. Avrokuboklarda iştirak isə klubun büdcəsinə müəyyən qədər əlavə vəsaitin daxil olması deməkdir. Bu baxımdan düşünmürsüz ki, klub maliyyə baxımından itirmiş oldu?\n– Gəlir oldu-olmadı, istənilən klubun qarşısında hədəf olmalıdır. Əlbəttə, əsas məqsəd avrokuboklarda iştirak etməkdir. Ora gedəndə qazanılacaq məbləğ arxa planda qalır. Çalışacağıq ki, növbəti il daha uğurlu çıxış edib, avrokuboklarda iştirak edə bilək.\n– Növbəti il daha uğurlu çıxış üçün yaxşı büdcənin olması vacibdir. Son açıqlamalarınızda yaxşı büdcə formalaşdırmaq üçün yeni sponsorlarla danışıqların getdiyini demişdiz. Bu istiqamətdə müsbət irəlləyiş varmı?\n– Bu baxımdan hazırda heç bir irəlləyiş yoxdur. Mövcud vəziyyətdə danışıqların aparılması mənasızdır. İnanıram ki, vəziyyət düzələndən sonra danışıqları bərpa edərik.\n– Bu o anlama gəlir ki, pandemiya ilə bağlı sponsorlarla gedən bütün danışıqlar dayandırılıb?\n– Yox. Hazırda danışıq apardıqlarımız da var. Amma bu danışıqlar indiki vəziyyətdə mənə heç bir ümid vermir.\n– Bəs bu şərtlər altında yeni mövsümə hazırlaşmaq çətin olmayacaq?\n– Klubda çətinliklər yeni deyil. İki-üç il əvvəldən bu çətinliklər başlayıb. Hər il büdcəmiz azalır. Növbəti mövsümdə də asan olmayacaq. Amma hansı büdcəni formalaşdıra bilsək, ona uyğun komanda hazırlamağa çalışacağıq.\n– Futbol ictimaiyyəti “Qəbələ”nin hazırkı vəziyyətindən çox narahatdır. Hətta komandanın növbəti mövsüm premyer liqada çıxış etməmək təhlükəsindən danışanlar da var. Ümumiyyətlə, “Qəbələ”nin dağılmaq kimi bir ehtimalı varmı?\n– Yox. İnşallah, komanda növbəti mövsüm premyer liqada iştirak edəcək. Bununla bağlı AFFA-dan da müəyyən dəstək olmalıdır. Bu dəstəyi və digər sponsorlarımızdan gələn gəlirləri nəzərə alsaq, inanmıram ki elə bir şey olsun. Bunu Klublar Komitəsinin toplantısında da müzakirə etmişdik. Amma dediyim kimi, biz öyrəşmişik daha iddialı, normal büdcəsi olan və çempionluq üçün mübarizə aparan “Qəbələ”ni görməyə. Amma indi edə biləcəyimiz başqa bir şey yoxdur. Əlimizdəki imkanlara uyğun komanda qurmağa çalışırıq.\n– Legionçuların maaşlarında azalma olacağını açıqlamışdız. Onları bu məsələdə razı sala bildizmi?\n– Legionçular ona görə demişdim ki, bizdə yerli futbolçular daha çox akademiya uşaqları olduğu üçün bu baxımdan elə də çətinlik yaranmır. Problem qarşıdakı iki aylıq yeni müqavilənin artırılması ilə bağlıydı. Çempionat dayandırıldığına görə bu məsələ artıq gündəmdə deyil. Kimlərlə yollara davam edib-etməməklə bağlı məşqçimiz ilə hələ danışmamışıq. Bunun üçün kifayət qədər vaxtımız var. Bu mövzuda görüşümüz olanda sonra açıqlama veriləcək.\n– Klubun büdcəsi ilə bağlı qeyri-müəyyənlik akademiyanın gələcək fəaliyyətinə hansı təsiri edə bilər?\n– Ən çox narahat olduğumuz nöqtə akademiya məsələsidir. “Qəbələ”nin avrokuboklardakı uğurlu çıxışları bir yana, mən hər zaman daha çox akademiyamızla fəxr etmişəm. Yetişdirdiyimiz gənclər ölkə adına görülən işdir, gələcəyə yatırımdır. Büdcəni tamamlaya bilməsək, məcburuq akademiyaya ayrılan pulu azaldaq. Bu, məni çox narahat edir. Çalışırıq ki, lazım olan büdcəni yığaq və akademiya fəaliyyətin davam etdirsin.\n– Deməli, akademiyada ixtisarların olacağını gözlənilir …\n– Gözlənilir. O da ola bilər ki, büdcəni təmin edək və akademiyada heç bir şey dəyişməsin. Yəni, olduğu kimi fəaliyyətin davam elətdirsin. Mən hesab edirəm ki, akademiya tək “Qəbələ”də yox, bir neçə klubda olmalıdır. Biri var, klubların uşaq futbol məktəbləri, biri də var, akademiya. Bunlar arasında böyük fərq var. Məqsədyönlü iş olmalıdır. Qəbələdəki akademiya 10 il ərzində görülmüş işin nəticəsidir. Bunun dağılmasına şərat yaratmaq və yenidən bu işi qurmaq çox çətindir. Ona görə də hesab edirəm ki, akademiyamızı qoruyub saxlaya bilsək, yaxşı olardı (sportinfo.az).


"«AZEA Grup» MMC pulunuzu vermir..." - Bir qrup vətəndaş İlham Əliyeə müraciət etdi » Asiya.az\nBir qrup vətəndaş Prezidentə müraciət ediblər.Müraciətin bir nüsxəsitə Asiya.az saytının poçtuna daxil olub.\nUcar şəhəri Şah İsmayıl Xətai küçəsi ev 7-də yşayan Məmmədov Sadiq Paşa oğlu,\nAğcabədi rayon Boyat kənd sakinləri Həsənov Hüsən Böyükkişi oğlu, Həsənov Ülfət\nHüsən oğlu, Saatlı rayonu Hacıqasımlı kənd sakini İbrahimov Kamal Mətləb oğlu və\nGürcüstan Respublikasının vətəndaşı Omar Mextiyev tərəfindən\n«AZEA Grup» MMC-nin bizə 12950 manat borcu var. Bu borcun 7650 manatı əmək müqaviləsi olmayan işdən, 5300 manatı isə Məmmədov Sadiq Paşa oğlu ilə bağlanmış əmək müqaviləsinə əsasən olan borcdur. Göründüyü kimi bu pulu şirkət bizə vermir. «Deyirlər ki, gedin kimə istəyirsiz deyin bu pulu Sizə verməyəcəyik»\nSizdən xahiş edirik «AZEA Grup» MMC və onun vəzifəli şəxsləri haqqında ciddi tədbir görülməsinə və dəymiş 12950 manat zərərin bizə ödənilməsinə köməklik edəsiniz.\nMəmmədov Sadiq Paşa oğlu\nHəsənov Hüsən Böyükkişi oğlu\nHəsənov Ülfət Hüsən oğlu\nİbrahimov Kamal Mətləb oğlu\n"Mərcan Broyler"-də işçiləri KİM İNCİDİR? - "...Çörəklə imtahana çəkilirik" -


Tarix: 24-08-2018, 16:05 Oxunma sayı: 723 Bölmə: REDAKTOR SEÇİMİ / Cəmiyyət\nYol hərəkəti qaydalarını pozmaya görə təkcə sürücülərə yox, piyadalara, sərnişinlərə, velosipedçilərə və mal-qara ötürən şəxslərə də cərimə tətbiq olunur. Çox zaman piyadalar yollarda məsuliyyətsizlik edir, yolun qadağan edilmiş hissələrinə çıxır, bəzən keçidin yaxınlığından yola daxil olur, avtobanlardan yolu keçməyə cəhd edir, işıqforun nizamlayıcı işarələrinə fikir vermir. Polis inzibati cərimə tətbiq etdiyi zaman isə əksər piyadalar cəriməni ödəməkdən imtina edir, polisin tətbiq etdiyi cərimə ilə razılaşmaq istəmirlər. Piyada unudur ki, o, ancaq qanunla nəzərdə tutulmuş keçidlərdən, zolaqlardan keçməlidir.\nSumqayıt şəhərində son bir il ərzində neçə piyadanın qanun pozuntusuna yol verdiyi və cərimə olunması , hansı marifləndirmə tədbirlərinin aparıldığı haqda məlumat almaq istəsək də Sumqayıt şəhər Dövlət Yol Polisi şöbəsinin təbliğat inspektoru İsmayıl İsmayılov Xeberle.com-a bu haqda dəqiq məlumatı olmadığını bildirdi.\nOnu da nəzərinizə çatdıraq ki, piyadaların qanunvericiliklə tətbiq olunmuş cərimələri ödəməməsi ilə bağlı müvafiq sərtləşdirilmələr nəzərdə tutulub, müəyyən təkliflər irəli sürülüb. Belə ki, 20 manatlıq cərimə ödənilmədiyi təqdirdə məbləğ artır və sonradan məcburi icra yolu ilə vətəndaşın hansısa əmlakına həbs qoyulur.\nTarix: 22-06-2015, 11:49 Oxunma sayı: 5 172 Bölmə: ---\nSumqayıt ayparaçıları gəncləri bir yerə topladı - FOTO\nTarix: 2-02-2015, 21:10 Oxunma sayı: 1 127 Bölmə: Cəmiyyət / Sumqayıt\nMüəllimlərin maaşı ilə bağlı yeni qayda + VİDEO\nTarix: 10-07-2015, 11:44 Oxunma sayı: 716 Bölmə: Cəmiyyət / Video\nRafael Ağayev Yaponiyada hakim haqsızlığı ilə uduzduruldu - FOTO\nTarix: 8-09-2019, 16:29 Oxunma sayı: 258 Bölmə: İdman\nSumqayıtda boşananların sayı açıqlandı\nTarix: 16-05-2019, 21:53 Oxunma sayı: 148 Bölmə: Cəmiyyət\nSumqayıtda boşananların sayı açıqlanıb\nSumqayıtda 3 yaşlı körpə üzərinə qaynar su tökülərək yanıb\nTarix: 23-03-2018, 17:38 Oxunma sayı: 375 Bölmə: Hadisə / Sumqayıt\nSumqayıt şəhərində 3 yaşlı körpənin üzərinə qaynar su ilə dolu qab aşıb, o, ağır yanıq


Prezident Kitabxanasında “Erməni cinayətləri: Soyqırımı. Deportasiya. Terror” adlı elektron nəşr hazırlanıb\nUydurma erməni soyqırımının “100 illiyi”nin ermənilər və onların havadarları tərəfindən qeyd edildiyi ərəfədə Azərbaycan Respublikası Prezidentinin İşlər İdarəsinin Prezident Kitabxanasının əməkdaşlarının hazırladıqları və erməni cinayətlərinin miqyasını dünya ictimaiyyətinə çatdıran növbəti elektron nəşr oxucuların istifadəsinə verilib.\nElektron nəşrdə toplanmış materiallardan görünür ki, XX əsrdə həm Cənubi Qafqazda, həm də Şərqi Anadoluda ermənilər havadarlarının dəstəyi ilə türk-müsəlman əhaliyə qarşı dəfələrlə kütləvi qırğınlar törədib, deportasiyalar və terror aktları həyata keçiriblər. Lakin ermənilər tarixi saxtalaşdıraraq hər yerdə özlərini dünyaya soyqırımına məruz qoyulan xalq kimi təqdim edirlər. Təəssüf ki, nəinki ermənilərin XX əsrin əvvəllərində törətdikləri qırğınlar, hətta 1991-1994-cü illərdə Azərbaycanın işğal edilmiş ərazilərində törətdikləri ağlasığmaz cinayətlər belə beynəlxalq təşkilatlar və dünyada söz sahibi olan dövlətlər tərəfindən sükutla qarşılanıb. Törətdiyi qanlı cinayətlərə görə işğalçı Ermənistanın bu günədək cəzasız qalması onu yeni-yeni cinayətlərə sövq edib. Ermənilərə havadarlıq edən dövlətlər və beynəlxalq qurumlar guya 1915- ci ildə baş vermiş “erməni soyqırımı”nı tanımaqla tarixi gerçəkliyin üzə çıxmasına əngəl olmağa çalışırlar.\n“Erməni cinayətləri: Soyqırımı. Deportasiya. Terror” elektron nəşri arxiv sənədləri, dövri mətbuat materialları, ayri-ayrı tədqiqatçıların məqalələri əsasında tam dolğunluğu ilə sübut edir ki, əsl soyqırımı 1905-1906-cı illərdə, Birinci Dünya müharibəsi zamanı və 1918-1920-ci illərdə Şərqi Anadoluda və Azərbaycan ərazilərində türk-müsəlman əhalisinə qarşı törədilib. 1991- 1994-cü illərdə dünyanın gözü qarşısında Ermənistan ordusu tərəfindən Azərbaycan ərazisinin 20 faizi işğal edilib və həmin ərazidə xalqımıza qarşı soyqırımı törədilib. Son 30-40 il ərzində ermənilərin törətdikləri terror aktları nəticəsində minlərlə günahsız insan tələf olub və yaralanıb. Bu elektron nəşr özlərini dünyaya sivil və soyqırımına məruz qoyulan millət kimi təqdim edən ermənilərin əsl simasını üzə çıxarır.\nYeddi fəsildən ibarət elektron nəşrin 1-ci fəsli “Soyqırımı” adlanır. Bu fəslin birinci bölməsində ermənilərin 1905-1906-cı illərdə Bakıda, Qarabağda, Zəngəzurda, Naxçıvanda və İrəvan quberniyasında azərbaycanlılara qarşı törətdikləri qırğınlardan bəhs edən elmi məqalələr toplanıb. 1915-1920-ci illərdə ermənilərin Şərqi Anadoluda və Cənubi Qafqazda, Cənubi Azərbaycanda törətdikləri soyqırımlara aid araşdırma məqalələr 2-ci bölmədə öz əksini tapıb. Bu bölmədə ermənilərin Bakıda, Şamaxıda, Qubada, Lənkəranda, Qarabağda, Zəngəzurda, Naxçıvanda, İrəvan quberniyasında və Cənubi Azərbaycanda törətdikləri soyqırımlar öz əksini tapıb. Bölmədə, həmçinin 1915-1920-ci illərdə ermənilərin Şərqi Anadoluda həyata keçirdikləri terror aktları və türk-müsəlman əhaliyə qarşı törətdikləri soyqırımı haqqında material yerləşdirilib. Uydurma erməni soyqırımının əsassız olduğunu sübut edən ayrıca material da bu fəsildə öz əksinin tapıb.


Faşistləri barmağına dolayan adam: Bütün dünya bu kəşfiyyatçını niyə axtarırdı? - Alp.Az\nİkinci dünya müharibəsi illərində bitərəf dövlətlərin paytaxtları müxtəlif kəşfiyyatların cövlan etdiyi ərazilər idi. “Baharın 17 anı” filmi əsasında daha yaşlı vətəndaşlarımızda İsveçrənin Bern şəhəri haqqında belə bir təəssürat yaranmışdı. Stokholm, Ankara, Madrid, Lissabon da belə kəşfiyyat oylaqları idilər.\nBurada yerli əhalidən yalnız tənbəllər kiminsə xeyrinə casusluq etmirdilər. Ofisiantlar, otel xidmətçiləri, taksi sürücüləri, bərbərlər və digərləri eşitdikləri, gördükləri (bəzən də uydurduqları) hadisələr barədə hansısa ölkənin kəşfiyyatına məlumat verir, qarşılığında pul alırdılar. Xüsusi fərasətlilər eyni məlumatı hətta iki və daha çox tərəfə sata bilərdilər.\nBuna görə də 1941-ci ilin yaz günlərində Madriddəki Almaniya səfirliyinə bir ispan müraciət edərək casusluq etmək istədiyini söyləyəndə heç kim təəccüblənmədi. Özünü “senyor Lopes” və fürerin qatı pərəstişkarı kimi təqdim edən bu şəxs İspaniya Xarici İşlər Nazirliyində məmur olduğunu, tez-tez İngiltərəyə səfər etdiyini və Almaniyanın xeyrinə casusluq edə biləcyini söyləyirdi. Səfrilikdə onunla əlaqə saxlayacaqlarını bildirdilər.\nBir neçə gündən sonra senyor Lopes Madrid kafelərinin birində alman hərbi kəşfiyyatının (abver) İspaniyadakı bölməsinə rəhbərlik edən Karl-Erik Küllental ilə görüşdü. Mənbələr bu iki nəfər arasında baş tutan söhbət barədə müxtəlif fikirlər səsləndirirlər, təkzibolunmaz fakt isə ondan ibarətdir ki, Küllental cənab Lopesin casusluğa cəlb olunmasına və İngiltərəyə göndərilməsinə qərar verdi.\nTezləşdirilmiş casusluq kursu keçəndən sonra Lopesə görünməyən müəkkəb, kod kitabçası, 600 funt-sterlinq (o dövrün kursu ilə 2400 dollar) və Alarix ləqəbi verərək Londona yola saldılar. Az sonra abverin yeni casusundan məktublar gəlməyə başladı. Tamamilə sadə şeylərdən bəhs edən bu məktublardakı sətirlərin arasında görünməyən mürəkkəblə abver üçün maraqlı ola biləcək məlumatlar yazılırdı. Məktubu alanlar onun üzərinə müəyyən tərkibli maye çəkir və oxuyurdular.\nAlarix məktublarını göndərməyin xeyli təhlükəsiz yolunu tapdığını da xəbər verirdi. Onun dediyinə görə, Niderlandın KLM aviaşirkətində işləyən, Lissabon-London marşrutunda çalışan bir stüardessanı öz tərəfinə çəkib və məktubları onun vasitəsilə Lissabondan göndərir; hər məktuba görə isə ona 1 dollar ödəyir. Əlbəttə, bu üsul Britaniya əks-kəşfiyyatının yoxlamalarından yayınmaq üçün gözəl tapıntı idi.\nLakin problem onda idi ki, Alarix yalan danışırdı. O, Londona getməmişdi, Lissabonda idi və məktublarını da oradan yazırdı. Onun Madriddə görüşdüyü almanların etimadını qazanmaq üçün özü haqqında danışdığı hər şey, o cümlədən Hitlerə rəğbəti barədə dedikləri yalan idi. Əksinə, o, nasizmə nifrət edirdi.\nÖzünü Lopes kimi təqdim edən və almanlardan Alarix ləqəbini alan şəxsin əsl adı Xuan Pujol Qarsia idi. O, 1912-ci ildə Barselonada anadan olmuşdu, ata tərəfdən katalan, ana tərəfdən isə ispan idi. Diplomat deyildi, İspaniya Xarici İşlər Nazirliyində çalışmırdı. Sahibi olduğu quşçuluq ferması İkinci Respublika dövründə milliləşdirilərək əlindən alınmışdı, otellərdən birini idarə etməklə dolanmağa çalışırdı.\nİspaniyadakı vətəndaş müharibə dövründə iş elə gətirir ki, Pujol əvvəlcə respublikaçılar, sonra isə Franko tərəfində orduya səfərbər olunur. Lakin özünün dediyinə görə, hər dəfə bir güllə belə atmadan qurtula bilir. Bu zaman o, həm kommunistlərə, həm də millətçilərə totalitarizmin iki üzü kimi nifrət etməyə başlayır.\nİkinci dünya müharibəsi başlayanda, xüsusən də Fransanın məğlubiyyətindən sonra Böyük Britaniya nasist Almaniyası ilə savaşan tək ölkə kimi ağır vəziyyətə düşdükdə, Pujol ona kömək etmək qərarına gəlir və Madriddəki səfirliyinə üç dəfə müraciət edərək onların xeyrinə casusluq etmək istədiyini söyləyir. Lakin ingilislər casus seçimində almanlardan daha vasvası idilər və bu sahədə heç bir bilgisi, hazırlığı, eləcə də faydalı sayılacaq əlaqələri olmayan ispan onlarda maraq doğurmur.\nBelə olduqda cənab Pujol İngiltərə kəşfiyyatına maraqlı olmaq üçün öz statusunu sıravi ispandan Almaniyanın casusuna dəyişməyə qərar verir. Üçüncü reyxin Madriddəki səfirliyinə müraciətin arxasında da bu istək dururdu. O, abverin casusu kimi Londona gedərək burada ingilislərə təslim olmağı və onlara işləməyi planlayırdı. Ancaq hər şey düşünüldüyü kimi asan olmadı.\nLissabona gələn Pujol bütün cəhdlərinə baxmayaraq, İngiltərəyə getmək üçün viza ala bilmir. Casusluq üçün buradakı Britaniya səfirliyinə müraciət də uğursuz olur. Madriddən fərqli olaraq onu heç qəbul edib dinləyən olmur. Naçar qalan Alarix öz fantaziyasına güvənməyi qərara alır.\nO, Lissabon mağazalarından Böyük Britaniyanın xəritəsini, turist kitabçası, məlumat kitabçaları alır və onların sayəsində məlumat əldə edərək özü orada imiş kimi almanlara məlumat ötürür. Dəmiryoluna aid məlumat kitabçasında göstərilən tariflərə uyğun olaraq guya biletlərə verdiyi pulun məbləğini almanlara xəbər verir, lakin onları cəmləməkdə çətinlik çəkir.\n1971-ci ilə kimi Böyük Britaniya valyutası qeyri-onluq sistemə əsaslanırdı. Funt-sterlinq 20 şillinqə bərabər idi, şillinq də öz növbəsində 12 pensə bölünürdü. Yəni 1 funt-sterlinqdə 240 pens var idi. Bunu hesablamaya bilməyən Pujol almanlara ümumi xərclərinin cəmi barədə sonra hesab göndərəcəyini deyir.\nBritaniyaya heç zaman ayağı dəyməyən və oradakı əhalinin vərdişləri barədə xəbərsiz olan Alarixin öz uydurma məlumatlarında səhv buraxması qaçılmaz idi. Məsələn, o bir dəfə Qlazqoda əlaqə yaratdığı şotlandın “bir litr çaxır naminə hər şeyə hazır olduğunu” xəbər verir. Halbuki çaxır sevən şotland təsəvvür etmək çətindir. Təəccüblüdür ki, abverdə bu yanlışlığa diqqət vermədilər.\nAncaq Pujol anlayır ki, bir gün yalanları ifşa oluna bilər. Ona görə də guya özünə işləyən yalançı agentlər uydurur ki, almanlar onun verdiyi hansısa xəbərin yalan olduğu aşkar edəndə məsuliyyəti həmin agentin üzərinə atsın.\nOnun bir agenti guya Uelsin cənubundakı Nyuport şəhərində yaşayan portuqal idi və buradakı quru qoşunlarının və hərbi-dəniz qüvvələrinin hərəkəti barədə məlumat verirdi. Gerbers adlı başqa birisi İsveçrə almanlarından idi, Butl şəhərində yaşayırdı. O, yaxınlıqdakı Liverpul limanından hərbi təyinatlı daşınmalar barədə xəbər verəcəkdi. Qlazqodakı adamı isə bu şəhərdə baş verənlərdən və Klayd çayındakı daşınmalardan agah edəcəkdi.\nAlmanlar məxfi məlumatların şifrələmək və şifrinin açılması üçün Eniqma adlı aparatdan istifadə edirdilər. Ancaq ingilislər polyakların köməyilə Eniqmanın şifrinin qıraraq yazışmaları oxuyurdular. Almanların Alarix adlı qəribə casusunun varlığından da məhz bu yolla xəbər tutdular.\nİngilislər əvvəlcə ölkəyə alman casusunun soxulmasından təlaşa düşdülər. Sonra isə bu təlaş təəccüblə əvəz olunur. Casus yalan məlumatlar ötürürdü. Mövcud olmayan hərbi hissələrin hərəkətindən danışır, Uindermir gölündə olmayan hərbi təlimlərdən xəbər verir, olmayan dəniz karvanının Liverpuldan Maltaya yola düşdüyünü söyləyirdi. Alman hərbi donanması (kriqsmarin) və aviasiyası (lüftvaffe) bu karvanı tapıb batırmaq üçün xeyli vaxt sərf etdi, amma müvəffəq olmadılar. Bu hadisə Alarixin nə qədər faydalı ola biləcəyini ingilislərə anlatdı.\nOnların Alarixin kimliyini necə müəyyən etməsi barədə müxtəlif versiyalar mövcuddur. Kimisi bunu elə alman yazılarından öyrənildiyini, kimisi Pujolun yenidən ingilislərə müraciət etdiyini söyləyir, kimisi də başqa variant səsləndirir. Hər necə olur olsun, Britaniya əks-kəşfiyyatı (Mİ-5) onunla əlaqə yarada bilir və 1942-ci ilin aprelində Londona gətirir.\nBeləcə, Xuan Pujol nəhayət ki, öz arzusuna çatır. İndi ingilislər ona ləqəb fikirləşməyə başlayırlar və o zaman dünyanın ən yaxşı aktrisası hesab edilən Qreta Qarbonun soyadını verirlər. Bu Pujolun aktyorluq məharətinin etirafı idi. Qarbonun işinə ispan əsilli Britaniya kəşfiyyatçısı Tommi Harris rəhbərlik edəcəkdi.\nPujolun Qarboya çevrildiyi günlərdə amerikalılar və ingilislər Şimali Afikaya qoşun çıxarmağı nəzərdə tutan “Torch” (Məşəl) əməliyyatına hazırlaşırdılar. Ölkənin bir çox limanında, o cümlədən Liverpulda ciddi işlər gedir. Qarbonun qarşısında dilemma yaranır: aydındır ki, bu haqda almanlara heç bir məlumat vermək olmaz; bəs o zaman məlumat verilməməsini sonradan almanlara necə izah edəcəksən? Axı onun guya Butlda Gerbers adlı agenti vardı.\nQarbo almanlara xəbər verir ki, Gerbers xəstələnib və buna görə bir müddət Liverpuldan xəbərlər olmayacaq. Bir qədər sonra isə Gerbersin vəziyyətinin ağırlaşdığını, sonda isə öldüyünü bildirir. Beləliklə, Liverpulda agent qalmır. Mİ-5 hətta yerli qəzetlərin birində müvafiq nekroloq çap edir və Qarbo onu sübut kimi almanlara göndərir. Onun “həyasızlığı” o dərəcəyə çatmışdı ki, olmayan agentinin “dul arvadına” Almaniyanın pensiya ödəməsinə nail olur.\nƏməliyyat başlanan ərəfədə isə Britaniya əks-kəşfiyyatı almanların Qarboya inamını artırmaq üçün başqa fəndə əl atırlar. “Torch” əməliyyatı barədə yetərincə dolğun məlumatlar əks olunan məktub yazılır. Üzərinə tarixini göstərən poçt ştempeli də vurulur. Lakin məktub “Torch” əməliyyatı başlayandan sonra göndərilir.\nAlmanlar Qarbonun olduqca qiymətli məlumatları olan məktubunu alarkən müttəfiqlərin desantı artıq Şimali Afrikaya çıxmışdı. Ancaq nə etmək olar, müharibə dövrüdür, məktubun gecikməsi normal haldır. Qarboya elə belə də yazıldı: “Sizin son məlumatlarınız mükəmməl idi, çox heyfslənirik ki, bizə gec çatdılar”.\nBritaniya əks-kəşfiyyatının Qarbo üzərindən qurduğu plan onun yalançı casus şəbəkəsini genişləndirməkdən və beləliklə, almanları qane edən səviyyəyə çatdırmaqdan ibarət idi. İngilislər bunun sayəsində abverin ölkəyə yeni casuslar göndərməkdən vaz keçməsinə nail olmaq istəyirdilər.\nBunun nəticəsində Qarbonun “şəbəkəsi” getdikcə genişlənir. 1944-cü ildə agentlərinin sayı 27 nəfərə çatırdı. Buraya ölkəsinin Britaniyadan müstəqil olmasını istəyən bir hindli, uelsli bir faşist, ABŞ ordusunun serjantı, ingilis əsgəri, venesuelalı tələbə və başqaları var idilər. Daxili İşlər Naziriyində senzor və Nazirlər Kabinetində katibə işləyən agentlər xüsusilə qiymətli məlumatlar verirdilər. Hətta rəhmətlik Gerbersin dul arvadı da ərinin işini davam etdirməyə razılaşdı.\nOxucuların çaş-baş düşə biləcəklərini nəzərə alaraq təkrar etmək istəyirəm ki, bütün bu agentlər xəyali idilər. Onlardan heç biri gerçək həyatda yox idi. Almanlara ötürülən bütün məlumatları Britaniya əks-kəşfiyyatı tərtib edirdi. Nəticədə almanlar 1944-cü ildə Qarbonun şəbəkəsi var ikən, Britaniya adalarına yeni casus göndərməyi rasional hesab etməyərək vaz keçdilər.\n1944-cü ilin yazında müttəfiqlər Fransaya qoşun çıxarmaq üçün hazırlıq görürdülər. Əməliyyatın uğurlu keçməsi xeyli dərəcədə yerinin və gününün almanlardan gizli saxlanılmasından və üstəlik, başqa yerdə keçiriləcəyinə inandırmaqdan asılı idi. Desantın Normandiyada çıxarılması qərara alınmışdı, ancaq almanları Kale ətrafına çıxarılacağına inandırmaq lazımdı. Bunun üçün “Bodyguard” deyilən dezinformasiya əməliyyatı hazırlanmışdı.\n“Bodyguard” üç hissədən ibarət idi:\n– müttəfiq desantının çıxacağı yer və gün barədə ikili agentlər və diplomatik kanallar vasitəsilə yalan məlumatların yayılması;\n– vizual hiylə məqsədilə Britaniya adalarındakı bəzi ərazilərdə yalançı qoşun hissələrinin, texnikanın, aerodromların, quru və dəniz nəqliyyat vasitələrinin konsentrasiyası – “Fortitude” (Mətanət) əməliyyatı;\n– Düşməni dezinformasiya etmək məqsədilə sovet ordusunun Baş qərargahı ilə əməkdaşlıq.\nBirinci hissəni həyata keçirmək üçün xeyli ikili agent cəlb olundu. Bu agentlərin hamısı əvvəllər almanlara işləyən, sonra isə Mİ-5 tərəfindən ifşa olunub öz tərəflərinə çəkilənlər idilər. Onların içində yalnız Qarbo könüllü olaraq almanları aldadıb ingilislərə işləyirdi. “Bodyguard” əməliyyatı onun fəaliyyətinin zirvə nöqtəsi oldu.\nQarbo Kale limanı ilə üzbəüzdəki İngiltərə ərazisində – Kent qraflığında yaradılan yalançı ordular qrupu barədə məlumat verir. Halbuki burada cüzi sayda hərbçi vardı. Almanların hava kəşfiyyatını çaşdırmaq üçün qoyulan tanklar, avtomobillər, təyyarələr, gəmilər və qayıqlar isə yalnız maket idilər.\nBu dövrdə Qarbo almanlarla artıq ratsiya vasitəsilə əlaqə saxlayırdı. O, 1944-cü ilin yanvarından Normandiyaya qoşun çıxarılan günə (6 iyun) qədər 500 radioxəbər göndərir. Bu xəbərlər əsasən Kent qraflığında yığılan yalançı ordular qrupundan bəhs edir. Həmin qrupa düşmənlərin yüksək qiymətləndirdiyi ABŞ generalı Corc Pattonun komandan təyin edilməsi barədə Qarbonun xəbəri müdaxilənin məhz Kaledə olacağına almanları daha çox inandırır.\nBu zaman kəşfiyyatın əsas qaydasına əməl olunması çox vacib idi. Bu qaydaya görə kəşfiyyatçı yalnız əldə etdiyi faktları mərkəzə ötürməlidir. Özü hansısa qənaətə gəlməməli, çıxardığı nəticələri bölüşməməli, məsləhət verməməlidir. Nəticə çıxarmaq, qənaətə gəlmək mərkəzin işi idi. Qarbo da elə məlumatlar ötürürdü ki, almanlar özləri desantın Kaledə çıxacağı qənaətinə gəlsinlər.\nBu zaman da Qarbonun etibarlılığının qorunmasına önəm verilir. İyun 6-da səhərə yaxın o, almanlara əlaqə saxlayaraq müttəfiqlərin Normandiyaya desant çıxaracaqlarını xəbər verməli idi. Məlumat elə bir vaxtda ötürüləcəkdi ki, almanların əks-tədbirlər üçün vaxtı qalmayacaqdı. Lakin gerçəklik daha yaxşı alındı. Qarbo əlaqəyə çıxdığı zaman onu ratsiyanın başında gözləməli olan almanlar nədənsə cavab vermədilər. Bu da ona almanlara qarşı xeyli ittihamlar irəli sürməyə, hətta “belə məsuliyyətsizlik yolverilməzdir, sizinlə işləməyi dayandırmaq lazımdır, heyf, ideallarım qoymur” deyə şüvən qaldırmağa imkan verir.\nDesant Normandiyaya çıxandan sonra alman feldmarşal Rommel Kale ətrafından iki tank diviziyasını Normandiyaya göndərmək və burada platsdarm əldə edən müttəfiq qoşunlarını zirehli maşınların zərbəsilə dənizə tökmək üzərində düşünürdülər. Yalnız bu diviziyaların Kaledən uzaqlaşandan sonra müttəfiqlərin buraya desant çıxara biləcəklərindən qorxurdular.\nAlman generalitetinin bu tərəddüdü zamanı, iyunun 9-da Qarbo özünün bəlkə də ən mühüm məlumatını göndərdi. O, yazırdı: “Keçirilən əməliyyat genişmiqyaslı olsa da, diversiya xarakteri daşıyır”. Qarbo ikimci, əsas zərbənin Kale ətrafında endiriləcəyini güman etdiyini bildirir. Bu zaman Qarbo gəldiyi nəticəni mərkəzlə bölüşürdü və yuxarıda bəhs etdiyim qaydanı kobud pozurdu. Lakin onun almanlar arasında reputasiyası o qədər qüsursuz idi ki, bunu ona nöqsan tutmadılar.\nArtıq Normandiyaya doğru hərəkət etməyə başlayan iki tank diviziyası Kale ətrafına qaytarıldı. Müttəfiqlər hər gün Normandiyaya onminlərlə canlı qüvvə, minlərlə zirehli texnika çıxarırdılar. Ancaq almanlar hələ də əsas zərbənin Kaledə olacağını düşünürdülər. Onlar ehtiyatdan gələn qüvvələri Normandiyadan çox Kale ətrafına yığırdılar.\nSonda almanlara xəbər verildi ki, Normandiyadakı əməliyyat əvvəlcə diversiya kimi düşünülsə də, o qədər uğurlu alınıb ki, müttəfiqlər Kaleyə desant çıxarmaqdan imtina ediblər. Heyrətamizdir, lakin almanlar bu yalanı da uddular. Hətta iyulun 29-da ratsiya ilə Xuan Pujola xəbər verdilər ki, Almaniya qarşısındakı böyük xidmətlərinə görə ikinci dərəcəli Dəmir Xaç ordeni ilə təltif olunub.\nBu xəbər ingilisləri də Pujolu mükafatlandırmağa sövq etdi. Noyabrın sonlarında Böyük Britaniya kralı VI Georf tərəfindən Britaniya imperiyası ordeninə layiq görüldü.\nİyunun ortalarından etibarən almanlar Londonu V-1 (və ya Fau-1) raketlərilə atəşə tutmağa başladılar. Onlar Qarbodan raketlərin düşdüyü yerlər barədə məlumat toplamasını istəyirdilər və bunun əsasında öz atəşlərini korrektə edəcəkdilər. Doğru məlumatın yolverilməz olduğu, şübhə oyatmadan yalan məlumat verməyin isə yolunu tapmayan Qarbo özünü “həbs etdirir”.\nBir neçə gündən sonra öz işinə qayıdan Qarbo anlaşılmazlıq səbəbindən həbs edilməsindən dolayı daxili işlər nazirinin üzrxahlıq məktubunu almanlara göndərir. Lakin bu həbsi bəhanə edərək fəaliyyətinin davam etdirməsinin təhlükəli olduğunu bildirir və Londondan uzaqlaşır.\nAlmanlar casus şəbəkəsini saxlamaqdan ötrü Alarix ləqəbi verdikləri Xuan Pujola 340 min ABŞ dolları ödəmişdilər. İngilislər də Qarbo ləqəbi verdikləri Xuan Pujola 15 min funt-sterlinq ödəyərək yola saldılar.\nMüharibədən sonra bir xeyli nasist Franko İspaniyasında sığınacaq tapdı. Özünün ikili oyunundan onların xəbər tutacaqlarından və qisas alacaqlarından ehtiyat edən Qarbo öz vətəninə deyil, uzaq Anqolaya yollanır. O, burada malyariyaya yoluxur və 1949-cu ildə vəfat edir.\n1970-ci ilin əvvəllərində gənc yazıçı və gələcək siyasətçi Rupert Allason (yazıçı təxəllüsü Naycel Uest) Qarbonun fəaliyyətilə maraqlanır və ölümünün də uydurma olmasından şübhələnir. Onun axtarışları yalnız 1984-cü ildə öz bəhrəsini verdi. “Rəhmətlik” Xuan Pujol sağ-salamat Venesuelada tapıldı.\nYazıçının israrı nəticəsində keçmiş kəşfiyyatçı Londona gəldi və burada şahzadə Filipp tərəfindən qəbul edildi. Şahzadə Pujola Britaniya qarşısındakı əvəzsiz xidmətlərinə görə təşəkkür etdi. Bir neçə gün sonra, iyunun 6-da, desant əməliyyatının 40-cı ildönümündə Pujol Normandiyaya yollandı.\nO burada hərbi əməliyyatların getdiyi əraziləri və həlak olan hərbçilərin dəfn edildikləri məzarlıqları ziyarət edir. Belə məzarlıqların birində göz yaşlarını saxlaya bilməyən Xuan Pujol “Bilirəm ki, çox adamı xilas etmişəm, amma düşünürəm ki, bəlkə daha çox etmək olardı”.\nƏfsanəvi kəşfiyyatçı 1988-ci ilin oktyabrında Venesuelanın paytaxtı Karakasda vəfat etdi. Bu dəfə həqiqətən…\nLionel Messidən yeni rekord – Tarixə düşdü\nBaydenlə Putinin təhlükəsizliyi neçəyə başa gəlib? – Şok rəqəm AÇIQLANDI\nBu şəhərdə avtomobillərin orta sürəti 11 km/saatdır\nŞOK YEYİNTİ: Bakıda köhnə gəmini muzeyə çevirmək üçün 23 milyon manatı kim silib?\nƏfqan qızlarının Taliban qorxusu – ZÜLMƏTƏ ÇƏKİLƏN QADIN AZADLIĞI – FOTO\n“ Xankəndini şumlasaydıq, indi Qarabağda güllə atmağa erməni qalmazdı…” – Kəşfiyyatçı polkovnikdən şok açıqlama\nFransada GİZLİ HAZIRLIQ: Messiyə görə Eyfel qülləsi icarəyə götürüldü


Azərbaycanın bəzi müxalifət partiyalarının yeni qanun layihəsinə təklifləri olacaq – SORĞU\nSiyasət 12 Avqust 2009 09:00 (UTC+04:00)\nAzərbaycan, Bakı, 11 avqust / Trend , müxbir C.Babayeva /\nTrend Azərbaycanın müxalif siyasi partiyalarının "Siyasi partiyalar haqqında" qanuna əlavə və dəyişikliklərlə bağlı fikirlərini öyrənmək üçün sorğu aparıb. Sorğunun nəticələrinə əsasən, bəzi müxalifət partiyalarının qanun layihəsinə təklifləri olacaq.\nAzərbaycan Sosial Demokrat Partiyasında (ASDP) "Siyasi partiyalar haqqında" yeni qanun layihəsinin hazırlanmasının mənasız olduğunu hesab edirlər.\n"Dünyada qəbul olunmuş siyasi partiyaların mövcudluğu prinsipləri var. Partiya fəaliyyət göstərirsə, seçkidə iştirak edirsə və ölkədə tanınırsa, o artıq qeydiyyatdan keçmiş partiya olmalıdır", - çərşənbə axşamı Trend -a ASDP həmsədri Araz Əlizadə bildirib.\nHazırda gündəmə gətirilən partiyaların maliyyələşdirilməsi məsələsinə gəlincə, Əlizadə deyib ki, bu məsələnin də dünyada qəbul olunmuş prinsipləri var. "Parlamentdə təmsil olunan partiyalara dövlət maliyyə yardımı ayırır və balans seçicilərin sayına uyğun olur. Bütün partiyaların dövlət tərəfindən maliyyələşdirilməsi prinsipi dünyanın heç yerində yoxdur", - ASDP həmsədri bildirib.\nDövlət qeydiyyatı olan partiyaların yenidən qeydiyyaa alınmasına gəlincə, Əlizadə bildirib ki, bu düzgün deyil. "İnsanlara müəyyən vaxtdan sonra yenidən doğum haqqında şəhadətnamə vermirlər ki", - o deyib.\nƏlizadə bildirib ki, qanun layihəsinə təkliflər hazırlamaq niyyətində deyillər. "Parlamentdə təmsil olunmayan partiyaların heç sözlərinə fikir vermirlər", - o deyib.\nVətəndaş Həmrəyliyi Partiyasının (VHP) "Siyasi partiyalar haqqında" yeni qanun layihəsi ilə bağlı təklifləri olacaq. "Partiyaların dövlət tərəfindən maliyyələşdirilməsi, bütün partiyalara bərabər şəraitin yaradılması ilə bağlı Milli Məclisdə fikirlərimizi səsləndirmişik. Növbəti müzakirələrdə də təkliflərimiz olacaq", - çərşənbə axşamı Trend -a VHP sədri, millət vəkili Sabir Rüstəmxanlı bildirib.\nAzərbaycan Demokrat Partiyasının (ADP) qanun layihəsinə təklifləri olsa da, bunun detallarına varmaq istəmədiklərini bildiriblər. "Qanun cəmiyyətin inkişafına xidmət etməlidir. Bu baxımdan təkliflərimiz də məhz siyasi partiyaların inkişafı, siyasi partiya-dövlət əlaqələri, ictimai və dövlətin həyatında iştirakı məsələlərinə aid olacaq", - çərşənbə axşamı Trend -a ADP sədri Sərdar Cəlaloğlu bildirib.\nPartiyaların yenidən dövlət qeydiyyatına alınması məsələsinə gəlincə, Cəlaloğlu bildirib ki, hər bir qanun özündən sonrakı münasibətləri tənzimləyə bilər. "Gündə bir qanun qəbul edib 10-20 il bundan əvvəlki siyasi münasibətləri tənzimləmək mümkün deyil", - o deyib.\nMüsavat Partiyası "Siyasi partiyalar haqqında" mövcud qanunu kifayət qədər demokratik hesab edir. "Azərbaycanda çoxpartiyalı sistemin formalaşmasında bu qanunun mühüm rolu olub. Amma təbii ki, istənilən qanunlarda olduğu kimi, bu qanunda da müəyyən boşluqlar ola bilər. Məsələn, siyasi partiyaların dövlət büdcəsindən maliyyələşdirilməsi, onlar üçün normal iş şəraitinin yaradılması, onların lider və ofislərinin mühafizəsi və digər bu kimi məsələlər qanunda əksini tapsa, yaxşı olardı. Hesab edirəm ki, qanundakı digər müddəalar kifayət qədər demokratik şəkildə qoyulub", - çərşənbə axşamı Trend -a Müsavat Partiyasının Mərkəzi İcra Aparatının rəhbəri Arif Hacılı bildirib.\nAzərbaycan Milli İstiqlal Partiyasında (AMİP) hesab edirlər ki, "Siyasi partiyalar haqqında" qanuna əlavə və dəyişiliklər zəruridir. "Qanun müasir dövrün tələblərinə uyğunlaşdırılmalıdır. Partiyanın qanuna əlavə və dəyişikliklərlə bağlı təklifləri olub, referendumdan əvvəl və sonra Milli Məclisə və Prezident Administrasiyasına təqdim edilib", - çərşənbə axşamı Trend -a AMİP-in mətbuat və təbliğat katibi Əli Orucov bildirib.\nO, qanun layihəsinin Milli Məclisin payız sessiyasında müzakirə olunacağı ərəfədə təkliflərin zərurət yaranacağı təqdirdə müvafiq dövlət qurumlarına təqdim olunacağını bildirib. "Partiyanın təklifləri sırasında partiyaların dövlət tərəfindən maliyyələşdirilməsi kriteriyaları göstərilib. Hesab edirik ki, maliyyələşdirilmədə partiyanın seçkidə iştirakı, beynəlxalq əməkdaşlığı, ölkə ictimaiyyətinə təsiri, yerli strukturları, bələdiyyə və parlamentdə təmsilçiliyi nəzərə alınmalıdır", - Orucov deyib.\nTrend -un arayışı: Azərbaycanın "Siyasi partiyalar haqqında" yeni qanun layihəsinin Milli Məclisin payız sessiyasında müzakirəsi gözlənilir. Yeni qanunda siyasi partiyaların qeydiyyatı, maliyyələşdirilməsi, fəaliyyəti, seçkilərdə iştirakı, cəmiyyətdəki rolu, beynəlxalq əməkdaşlığı və digər məsələlərin əks olunması nəzərdə tutulur.


BMU-nun İqtisadiyyat və idarəetmə fakültəsinin əməkdaşlarının məqaləsi Kanadada dərc olunub\nBakı Mühəndislik Universitetinin (BMU) Dünya iqtisadiyyatı kafedrasının müdiri, i.ü.f.d., dosent Şəhriyar Muxtarov, həmin kafedranın müəllimi Cavid Əliyev, Biznesin idarəedilməsi kafedrasının dosenti, i.ü.f.d. Murad İsgəndərov və İqtisadiyyat və idarəetmə fakültəsinin dekan müavini, i.ü.f.d. Xanlar Heydərovun müəllifləri olduqları məqalə Kanadanın “Research in World Economy” jurnalında (3-cü say, 11-ci buraxılış, 2020-ci il) nəşr edilib.\n“Does Monetary Policy Boost Economic Growth? The Case of Small Open Economy” adlı məqalədə Azərbaycan iqtisadiyyatı nümunəsində pul siyasəti alətlərinin iqtisadi artım üzərində təsirləri VECM metodu vasitəsi ilə təhlil edilib. Tədqiqatçılar, həmçinin müxtəlif kointeqrasiya metodları vasitəsilə istifadə edilən dəyişənlər arasındakı uzun müddətli kointeqrasiya əlaqəsini test ediblər.\nMəqalənin nəticələrinə görə, pul bazası və valyuta məzənnəsi iqtisadi artım üzərində statistik olaraq əhəmiyyətli və müsbət təsirə malikdir. Bundan başqa, uçot dərəcəsinin təsirinin statistik cəhətdən əhəmiyyətsiz və mənfi (iqtisadi cəhətdən əhəmiyyətli) olduğu ortaya çıxıb. Tədqiqat nəticələri əsasında pul siyasəti alətlərinin effektivliyinin artırılması istiqamətində bir sıra təkliflər də irəli sürülüb.\nMəqalənin tam mətnini http://www.sciedupress.com/journal/index.php/rwe/article/view/18111 linki vasitəsilə oxumaq olar.\nQeyd edək ki, sözügedən jurnal “Scopus” məlumat bazasında indekslənir.


Təhsilli rusiyalılar vətəndən gedir\n2000-2014-cü illər ərzində 1.8 milyon təhsilli rusiyalı repressiyalar və imkanların yoxluğu ucbatından vətənini tərk edib. Bu barədə «Newsweek» dərgisində Rachel Ansley yazır.\nQərbdə siyasi azadlıqlar və iqtisadi imkanlar axtaran rusiyalıların ölkədən axını davam edir və bu, Rusiya Federasiyasında təhlükəsizliyə ən böyük hədəyə çevrilib. Atlantika Şurası beyin mərkəzinin Avropa və Avrasiya üzrə tədqiqat direktoru Alina Polyakova belə düşünür. Onun fikrincə, «bu, dünyada yenidən öz yerini qazanmağa çalışan Rusiyaya 1 nömrəli təhlükədir».\nİNSAN KAPİTALININ KEYFİYYƏTİ DÜŞÜR\nTəhlilçi prezident Vladimir Putin-in dövründə 1.8 milyon rusiyalının ölkədən getdiyini və bu cərəyanın daha da gücləndiyini vurğulayır. Əsas səbəblər də vətəndaş cəmiyyətinə qarşı kəskin repressiyalar, iqtisadi imkanların azlığı, müstəqil medianın yoxluğudur. «Ölkəni iqtisadi baxımdan güclü edə biləcək fərdlər Rusiyanı atıb gedirlər», – Polyakova deyir.\n«Nə qədər ki neft və təbii qaz baha idi, Avropa da enerji baxımından Rusiyadan asılıydı, Rusiyada hakimiyyətin əsas mənbəyi xalq deyildi», – bunu rusiyalı ətraf mühit fəalı Evgenia Chirikova deyir. Onun sözlərinə görə, indi neft, kömür, qaz ucuzlaşır və hakimiyyətin pul problemi var, yenidən varlanmağın yollarını tapmalıdırlar.\nRatqer Universitetinin konsultantı Sergei Erofeev hesab edir ki, «Rusiyada insan kapitalının keyfiyyəti düşməkdədir».\nMoskvada Putin əleyhinə aksiya. 2014.\nChirikova əksər fəalların və fərdlərin Rusiyanı tərk etməsinin siyasi motivlərindən danışır, deyir ki, aqressiv repressiya mühacirəti bu şəxslərin təhlükəsizliyindən ötrü vacib amilə çevirdi. Özəlliklə, Putin-in 2012-ci ildə təkrar seçilməsi fəalların etirazını və buna siyasi təpkini gücləndirdi.\nSON İŞIQLI DALĞA\n2012-ci ilin təzyiqləri təkcə siyasi repressiyayla deyil, iqtisadi əngəllərlə də müşayiət olunub. «Putin dövründə yaradıcı sinif daxilən üsyan etdi və artıq aydın idi ki, artan korrupsiya mühitində davam edə bilməyəcəklər», –– Sergei Erofeev-in sözləridir. Sonucda xeyli rusiyalı biznesmen ölkəni tərk edərək biznes planlarını Birləşmiş Ştatlar və digər Qərb ölkələrində gerçəkləşdirdilər.\nErofeev deyir ki, 1990-cı illərin sonu, 2000-ci illərin əvvəllərində Rusiyadan gedənlər «ali təhsillilərin son dalğası» idi. Rusiya təhsil sistemindəki deqradasiyanı nəzərə alsaq, «Rusiyadan gələcəkdə oxşar mühacirət dalğası gözlənilmir», – o vurğulayır.\nAmma bu emiqrasiyanın Qərbdəki rus diasporuna faydası var. Belə ki, getmək ehtiyacı duyanlar Rusiyanı dəstəkləmək, mübarizəni davam etdirmək istəyirlər. «Onlar doğrudan da Rusiyada rejim dəyişikliyi istəyirlər», – deyən Chirikova xaricdə fəaliyyətini davam etdirən vətəndaş cəmiyyəti fəallarından söz açır. Onlar Rusiyada əlyetərli olmayan azadlıqlardan Qərbdə faydalanırlar. Chirikova Qərb dövlətlərini rusiyalı fəalların işinə yardım göstərməyə, Rusiyaya isə siyasi təzyiq göstərməyə çağırır.


Game Sniper Assassin online - Oyun - oyun pulsuz oynayır\nStickman, pulsuz oynanacaq online oyun Sniper Assassin qəhrəmanı kimi çıxış edir. Obyektin aradan qaldırılması üçün vəzifələr alır, çətin vəziyyətlərdə özünü tapır. Əsas odur ki, əməliyyatın sirrini aşkar etməmək üçün onu müşahidə etməkdir. Səhv insanı məhv edərsəniz, oyun səviyyəsinin sona çatmasına səbəb olacaq və buna görə tam olaraq hədəf alın. Çöpçü, təhlükəsiz yerdə sığınacaq etməli və qurbanın görünəcəyi ərazini müşahidə etməlidir. Hər hansı bir zamanda komplikasiyalar yarana bilər və vəziyyətlərin dəyişdirilməsinə tez bir zamanda reaksiya verməlisiniz. Yalnız bu şəkildə bütün vəzifələri uğurla başa çatdırmaq mümkün olacaqdır.\nKateqoriya Oyunlar Sniper qatil :\nyaxşı Game Sniper Assassin\nSnayper Missiyası girovları azad edir\nSnayper Assassin Hökümət Agenti\nSniper Assassin: İşgəncə Nümayəndəliklər\nShorty X-Mess ilə ələ alın\nSniper - Bir güllə\nStickman Snayper 3\nSniper öldürücü 2\nPulsuz online oyunlar Sniper Assassin, təlim dəqiqlik və qanacaq edir\nOyunlar Online Bütün Game Sniper Assassin online\nSpy Oyunlar Sniper Assassin\nGizli agentlərin həyatı təhlükələr və sərgüzəştlərlə doludur. Mükəmməl bacarıq və yaxşı bədən tərbiyəsi ilə məşğul olan bu insanlar çox şey edə bilirlər. Casus onun tərəfində olduqda, o, ölümcül bir silahdır, ancaq birdən bir şey yanlış gedirsə və sakin düşmənə çevrilirsə, nəticə çıxılmazdır. Oyun Sniper Assassin istifadə oyun başlamaq üçün bir super casus, apt atıcı kimi hiss etmək imkanı var.\nSniper elit bir peşə sayılır, gözə görünməməli qalmalı, rahat bir an saatda gözləməyi bacaracaq və yalnız bir dəqiq çəkmə hüququ vardır. Hekayə agent təhlükəli bir cinayətkarın aradan qaldırılması üçün bir vəzifə aldığından başlayır, lakin xain söhbətə qulaq asır və hədəfləri xəbərdar edir. Bu cani aktiv olmadı, düşməni dayandırmaq üçün hər cür səy göstərdi. Beləliklə, sevdiyi yaxşılığını itirmədən oğlan bir atlet və ya şahidi öldürmək üçün hər hansı bir işi apararaq, səhv yerə və ya rəqib qrupun lideri olduğu ortaya çıxan günahsız bir insana təcavüzkar bir qatil olur.\nOyunun ilk versiyası Sniper Assassin dərhal atıcıların janrının qəlbini qazandı və yazarlar seriyasını davam etdirdi. Toplam səkkiz ədəd çıxdı, onlardan beşi ədədlərlə təyin olundu, qalanları isə adlar fərqlidir. Bütün versiyalar eyni üslubda hazırlanır və eyni dərəcədə nəzarət edilir, hər biri öz hekayəsinə malikdir və səviyyə müvəffəqiyyətli missiyaya bərabərdir.\nBütün Snayper Killer oyunları pulsuzdur, onlar ödəmə üçün real pulla quraşdırılmış mağazalar təmin etmirlər. Pass səviyyələri oyunçuların bacarıq və dəqiqliyindən asılıdır. Bir neçə saniyə ərzində brauzer pəncərəsində onlayn rejimdə işləyən hər hansı bir variantdan birinin yüklənməsinə ehtiyac yoxdur.\nOyunun xüsusiyyətləri Sniper Assassin\nBirinci hissənin başlanğıcından və ya sonuncudan başlayaraq, ilk missiyanın başlanmasından əvvəl, futbolçular bu dəfə qəhrəmanın başına gələn hadisəni öyrənə biləcəklər. Bütün sonrakı missiyalar ilkin məlumatlara əsaslanır. Oyunun hər hansı bir hissəsində Sniper Assassin hər səviyyədə əvvəlində, istifadəçi bir vəzifə verilir, aşağıdakılardan ibarətdir:\nHedefin göstərildiyi çox vəzifə:\nAgentin təchiz edilməsi, yəni bir növ silah və köməkçi avadanlıq.\nVəzifəni diqqətlə öyrənməklə, onu həyata keçirə bilərsiniz. Bütün oyunlarda xüsusi qrafik var. Bütün insanlar üzlərin fərqləndirici xüsusiyyətləri və rəqəmlərdəki fərqlər olmadan sketchy görünür. Bu, əsas motivasiyadır, oyunçunun tapşırıqda göstərilən dəqiq hədəfə çatmaq üçün bir cəhdlə ehtiyacı var.\nÖz monitörünün qarşısında istifadəçi, istifadəçinin qurbanı optik görünüşün gözündən keçir. Qısa səviyyədə düşməndən qurtulmaq asan olacaq, məsələn, bir hərəkətdə olmurlar, məsələn, bir ofisdə oturan və bir restoranda bir fincan qəhvə içərisində danışıqlar aparırlar. Digər vəzifələr, məsələn, hədəf bir avtomobildə və ya hərəkətdə hərəkət edərsə, qurbanın mühafizəçilər tərəfindən qorunması daha çətindir. Müəlliflər, səviyyələrin keçməsi asan olmadığı üçün, qurbanın görünüşündən gizli qaldıqda yerinə yetirmək çox çətin olan vəzifələr var, missiya uğursuz sayıldı.\nSniper Assassin oyununun bütün hissələri oxşardır, yalnız Final Missiyası deyilən son hissə əhəmiyyətli dərəcədə fərqlənir. Burada oyunçu qurbanı aradan qaldırmaqla yanaşı, hərbi əməliyyatlar sahəsində də olur. Bir çox düşmən var, ancaq bir vətəndaşın təsadüfən öldürməməsi üçün tanınmalıdırlar. Görmə mərkəzini düzəltməklə işləyin, yalnız obyektləri böyütə və kiçildin. Lakin gecikmə həyatı başa düşür, düşmən yatmır və atəşə dönür.


Milliyol.az - Cavanşir Feyziyevlə bağlı ilginc iddia\nCavanşir Feyziyevlə bağlı ilginc iddia\n12:26 12.09.2018 Oxununub:\nDərman vasitələrinin qanunsuz dövriyyəsi ilə məşğul olan şəbəkənin ifşasından sonra başlanan cinayət işinin istintaqı davam edir\nHazırda araşdırmalar davam etdirilir, istintaqa cəlb olunan şəxslərin söylədikləri protokollaşdırılır, sahid ifadələri, sübut və dəlillər toplanılmaqdadır. Belə xəbərlər də var ki, istintaq ilkin mərhələdə “dərman mafiya”sına bu və ya başqa şəkildə bağlılığı olan vəzifə sahiblərindən kənar keçsə də, sona qədər belə mövqe sərgilənməyəcək. Məsələnin ən yüksək səviyyədə nəzarətə alındığı, işdə əli olan hər kəsin cəzalandırılacağı bildirilir.\nHazırda istintaq davam edir. Və məlumatlara əsasən araşdırmalar nəticəsində ortaya yeni məqamlar da çıxıb. Gundeminfo.az-a daxil olan informasiyaya əsasən “Dərman mafiyası” işində adı hallanan bir neçə deputat da var. Bu deputatlardan biri də, uzun illər ölkənin dərman bazarında inhisarçı mövqeyində olan “Avromed”ddir. "Avromed” 2002-ci ilin aprel ayında fəaliyyətə başlayıb. Şirkətin məqsədi Azərbaycan səhiyyə sisteminin müalicə və müayinə qurumlarını, özəl klinikaları və bütün vətəndaşları yüksək keyfiyyətli zəruri əczaçılıq məhsulları ilə təmin etməkdir. Öz fəaliyyəti dövründə "Avromed” şirkəti dünyanın 40-dan çox ölkəsində yerləşən 200-dən artıq əczaçılıq şirkətləri ilə iş birliyi qurmağa nail olub.\nŞirkətin əsas qurucusu hazırda Milli Məclisin deputatı olan Cavanşır Feyziyevdir. Düzdür C.Feyziyev mətbuata 2016-cı ilin noyabrında verdiyi açıqlamasında bəyan etmişdi ki, o səhmlərinin hamısını satıb və “Avromed”in ona artıq heç bir aidiyyatı yoxdur. Lakin bizə məlumat verən mənbə bunun tam əksini deyir. Mənbə iddia edir ki, Feyziyev hələ də “Avromed”in Bakının Keşlə qəsəbəsində yerləşən əsas ofisində oturur və fəaliyyət göstərir. Araşdırmalarımız zamanı məlum oldu ki, əslində hələ Feyziyevin rəhbər olduğu zamanlarda “Avromed”lə Səhiyyə Nazirliyi arasında ciddi problemlər yaşanıb. Bakıda 1000-dən çox aptekin bağlandığı, idxal edilən dərmanlarla bağlı qadağaların nazirlik tərəfindən ictimayyətə açıqlanmasından sonra “Avromed”ə ciddi ziyan dəyib. “Dərman mafiyası” işində də işin motivindən də görünür ki, qadağan edilmiş dərman vasitələri Dövlət Gömrük Komitəsinin Tibb İdarəsində saxtalaşdırılaraq Gömrük Hospitalına aparılıb. Deməli informasiyalardan da göründqüyü ki, hələ 2016-cı ildən əvvələr də Səhiyyə Nazirliyinin idxalına və satışına qadağa qoyduğu dərmanlarla bağlı ortada saxtakarlıqlar edilib və qadağan edilmiş dərmanların ölkəyə gətirilməsi davam edib. Məntiqlə də bu məqamlar onu deməyə əsas verir ki, Azərbaycanda həm istehsal, həm də idxalda Cavanşir Feyziyevin zamanında “Avromed” şirkəti öndə olub. Və bütün bunlar da ortada şübhələr yaradır ki, deputat adı “Dərman mafiyası” işində hallanan gömrük generalları ilə heç olmasa üzdən də olsa tanış deyil…\nEtiket: Cavanşir Feyziyev dərman